Marijampolės krašto ir Prezidento Kazio Griniaus muziejus

Tai vienas populiariausių muziejaus vykdomų edukacinių užsiėmimų, kurio metu pasineriame į margučių marginimo karštu vašku magiją. Užsiėmimas pažintinio-praktinio pobūdžio. Edukacinėje klasėje su dalyviais aptariame margučių marginimo tradiciją, šiuolaikinius ir tradicinius margučių marginimo būdus, bei gilinamės į marginimo karštu vašku subtilybes: apžiūrimos marginimo priemonės, sužinoma kaip jas pasigaminti; kokius kiaušinius geriausiai marginti, kaip juos paruošti; pristatomi pagrindiniai ornamento elementai, kompozicija ir simboliai. Praktiniam marginimo etapui skiriama didžioji užsiėmimo dalis. Kiekvienas dalyvis margina po 2 kiaušinius. Marginant pirmąjį kiaušinį dalyviai praktiškai pabando uždėti vaško tašką ir brūkšnelį ant kiaušinio, komponuoti ornamentą išgauti raštą. Margindami antrąjį kiaušinį dalyviai drąsiau eksperimentuoja, derina raštus ir pasineria į kūrybinį vyksmą. Vašku išrašyti kiaušiniai merkiami į dažus, o belaukiant kol jie įgaus spalvą visa dalyvių grupė persikelia į ekspoziciją, kur eksponuojami muziejuje saugomi margučiai. Šioje dalyje dalyviai pamato senuosius tradicinius margučius ir marginimo galimybes, palygina su savo patirtimi. Taip pat, remiantis pavyzdžiais, dar kartą aptariami marginimo būdai, dalyviai pabando juos atpažinti, suteikiama teorinė informacija apie margučio paskirtį, raštų ir spalvų simboliką, kompoziciją. Šiame edukaciniame užsiėmime dalyvauti gali ir pirmokas, ir dvyliktokas. Atsižvelgiant į dalyvių amžių yra pritaikomas užsiėmimo turinys. Pradinių klasių mokiniai daugiau orientuojami į procesą, o vyresniems jau keliami didesni uždaviniai: siekiama tikslesnio ornamento išpildymo ir komponavimo.


Edukacijos metu vaikai susipažins su šešėlių teatro istorija ir pajus jo magiją. Jie sužinos apie pagrindinius šešėlių teatro akcentus ir atributus bei keletą būdų, kaip pasidaryti šešėlių teatro sceną, lėles ir figūrėles. Pasitelkę paprastas priemones – popieriaus lapus, pieštuką, žirkles ir klijus, – mokiniai sukurs individualias šešėlių teatro lėles. Vėliau, pasigaminę lėles, mokiniai taps šešėlių teatro aktoriais ir vaidins pagal parengtą scenarijų virtualiame šešėlių spektaklyje.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Vaikams sunku sutvardyti pyktį ar kitas stiprias emocijas, todėl būtina skatinti įvardinti savo emocijas, apie jas kalbėti ir mokyti vietoje impulsyvaus elgesio, įžeidinėjimų, rėkimo, surasti būdą stabtelti, susitvardyti ir nurimti.
Edukacijos metu vaikai bus supažindinami su įvairiomis emocijomis. Per pateiktas užduotis ir pasitelkus įvairius žaidybinius elementus moksleiviai  bandys jas atpažinti.
Mokiniai bus suskirstomi grupėmis, kuriuose diskutuos, nagrinės, kaip atpažinti emocijas iš veido išraiškos. Šios užduoties metu moksleiviai identifikuos ne tik savo, bet ir aplinkinių emocijas.
Per praktines užduotis moksleiviai analizuos  įvairias gyvenimo situacijas ir diskutuojant priims sprendimus, kaip galima ramiau reaguoti, atpažinus emociją, kaip svarbu sukurti veiksmų planą ir išmokti suvaldyti ar tinkamai išreikšti kilusias emocijas. Bus aptariami ir įsisavinami keli pykčio valdymo būdai, kuriuos moksleiviai lengvai pritaikys savo kasdieniniame gyvenime.
Pasitelkus kūrybines užduotis, moksleiviai įvairiomis technikomis (grafika, tapyba ir kt.) nupieš savo emocijas arba jos valdymo būdą. Piešinys bus perkeltas ant ženkliuko, kurį vaikas galės pasigaminęs pasiimti ir įsisegti - tai padės aplinkiniams atpažinti jo emocijas ar rasti sprendimo būdus, kaip jam padėti, po edukacinės veiklos.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


1-5 klasių  moksleiviams skirta paslauga, kurios metu pristatomas Solo teatro muzikinis spektaklis vaikams „PRINCESIŲ SALA“, sukurtas pagal režisierės Birutės Mar to paties pavadinimo knygą (Birutė Mar - žinoma knygų vaikams autorė, jos knyga „Gėlininkė“ nominuota „Metų knygos vaikams“ kategorijoje 2015m. bei tapusi pirmojo Nacionalinio vaikų literatūros konkurso laureate. Plačiau apie autorę – www.birutemar.lt). Spektaklio siužetas pasakoja apie stebuklingą salą jūrų vidury, į kurią suvažiuoja skirtingų kraštų princesės – mokytis „princesiškų paslapčių“ čia įkurtoje Princesių mokykloje. Kokių reikia išmokti savybių, kad taptum tikra princese? Saloje bičiulės viena iš kitos mokosi, kaip pasitikėti savimi, būti kūrybiškomis, išradingomis, o taip pat kitų svarbių žmogiškų savybių - švelnumo, lengvumo, darbštumo... Spektaklyje panaudoti archetipinių siužetų apie princeses motyvai, skirtingų šalių kultūrų patirtys (herojės – skirtingų kraštų atstovės). Per vaikų mėgstamų personažų – įvairiataučių princesių – istorijas, įpročius, charakterių skirtingumus spektaklyje vaikai supažindinami su skirtingų tautų papročiais, legendomis. Spektaklis sukurtas profesionalių menininkų komandos (rež. ir dramaturgė B.Mar, choreografė S.Mikalauskaitė, dailininkė I.Pačėsaitė, dainų autorė G.Bauerytė; vaidmenis atlieka profesionalios, apdovanojimais įvertintos aktorės B.Mar, T.Kvietinskaitė, A.Pikturnaitė, G.Malinauskaitė).  Po spektaklio vyks edukacija-susitikimas su vaikais, kurio metu režisierė bei spektaklyje dalyvaujančios aktorės papasakos, kaip kūrė spektaklį ir savo personažus, pristatys skirtingų šalių papročius; vaikams bus suteikiama galimybė patiems paimprovizuoti scenas iš spektaklio-pasiversti spektaklio herojais; taip pat bus aptariamos svarbiausios spektaklyje akcentuojamos vertybės. Edukacijos metu ugdomas vaikų kūrybiškumas, gebėjimas kūrybą suvokti kaip betarpišką, žaismingą bendravimo formą.

Ukmergės r. sav.; Visagino sav.; Vilniaus m. sav.; Anykščių r. sav.; Mažeikių r. sav.; Šiaulių r. sav.; Šiaulių m. sav.; Joniškio r. sav.; Šakių r. sav.; Panevėžio m. sav.; Kauno m. sav.; Varėnos r. sav.; Alytaus m. sav.; Ignalinos r. sav.; Utenos r. sav.; Klaipėdos m. sav.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Paslauga skirta 1-6 klasių mokiniams, kurios tikslas skatinti vaikų fizinį aktyvumą, skleisti žinią apie Lietuvos etninę kultūrą ir lietuvių liaudies žaidimus ir tradicijas. Edukacijos galės vykti tiek mūsų patalpose, tiek gavėjo įstaigoje, tokiu būdu sudarydami sąlygas visiems norintiems sudalyvauti pažinties su lietuvių liaudies žaidimais edukacijoje. Be to, mūsų edukacijos pritaikytos ir vaikams su specialiaisiais poreikiais, užtikrinant saugų, kokybišką jų lavinimą, integraciją į fizinę ir kultūrinę veiklą. Vykdomų edukacijų metu vaikus pasitiks edukatorius, kuris savo žinias ir įdomius faktus apie Lietuvos tradicijas, papročius, liaudies žaidimus perteiks šiuolaikiškai, įdomiai ir įtraukiančiai, pasitelkiant ir interaktyvias priemones, kad vaikai kuo daugiau išmoktų, ne tik klausytų, bet ir patys įsitrauktų į diskusiją ir kūrybiškas užduotis. Antroje edukacijos dalyje, susipažinę su tradicinių žaidimų inventoriumi: lazdomis, virvėmis, kojūkais, klumpėmis, vaikai patys išmėgins sužaisti lietuvių liaudies žaidimus, tokius kaip: Ristynės“, „Lazdos traukynės“, „Muštukas“, „Lietuviškas ritinys“ ir daugelį kitų. Aktyvios fizinės veiklos metu, žaidžiant žaidimus, vaikai gerins savo fizinę būklę, komunikacinius gebėjimus, gebės dirbti tiek savarankiškai, tiek komandoje. O geriausia, jog žaidžiant ir užsiimant smagia veikla įgis daug žinių apie Lietuvos etninę kultūrą, jos tradicijas, papročius, vertybes - supras jų vertę kiekvienam Lietuviui. Toks kultūrinio paveldo akcentavimas didins patriotiškumą, kultūrinę patirtį, sąmoningumą, skatins tautinį pasididžiavimą ir stiprins jų tapatybę.

Paslauga teikiama tik paslaugos gavėjo pasirinktoje įstaigoje (pvz., mokykloje)


Kviečiame kartu tyrinėti įspūdingą Žalgirio mūšio maketą, žaisti žvalgus, išsiaiškinti daugybę įdomių dalykų apie galingą Vokiečių ordino valstybę, taktines mūšio gudrybes. Vertinsime priešus, tyrinėsime ginklus, kiekvienas dalyvis pasigamins savo vėliavą! Juk vėliava – tai atpažinimo ženklas, informacijos perdavimo priemonė. Laukia užduotys, skatinančios smalsumą ir kritinį mąstymą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Drabužis, pasirinkti aksesuarai - tai tam tikra kalba, savęs pristatymas aplinkai be žodžių. Spalvos, formos, simboliai gali būti naudojami kaip komunikacijos elementai. Edukacijos metu dalyviai susipažins su taikomojo meno ir mados samprata, nagrinės kaip pasikeitė taikomojo meno objektai aplinkoje, kaip keitėsi mada, kas tai įtakojo, kokie atpažįstami tarpkultūriniai skirtumai, kaip keitėsi vartotojiškumas, kuo svarbus tvarumas madoje, tvarios mados tęstinumas.
Kiekvienas edukacijos dalyvis kurs savo išskirtinį dizainą ant krepšio, kuris prisidėtų prie jų asmeninio identiteto formavimo, "transliuotų žinutę" aplinkai.
Visomis priemonėmis pasirūpiname. Baigtą meno kūrinį dalyvis pasiima sau į namus.
Atsižvelgiant į mokinių amžių, įgūdžius, turimas žinias ir galimybes priimti ir suvokti informaciją, programa yra pritaikoma skirtingų gebėjimų vaikams (mokiniams).


A. Baranausko ir A. Vienuolio-Žukausko memorialinis muziejus

Susipažinkime, svarbiausias žmogaus bendražygis - arklys! Įvairiems amžiaus tarpsniams pritaikytame užsiėmime aptarsime lietuviškas arklių veisles, šiandieninę arklininkystės situaciją. Naudodamiesi unikalia muziejuje sukaupta medžiaga atskleisime šias temas: arklio sandara; arklio gyvenimo būdas ir savybės; arklio priežiūra ir apsiėjimas; arklio kinkymas ir balnojimas. Trumpai apžvelgsime arklio kilmės istoriją, žodžių arklys ir žirgas etimologiją; arklio reikšmę žmogaus gyvenime; tautosakos lobyną. Užsiėmimo pabaigoje specialiai parengtomis užduotimis įtvirtinsime įgytas žinias.


Tikima, kad visi turime angelus sargus, kurie saugo mus nuo pavojų... Tačiau ne visi žino angelo atsiradimo istoriją. Užsiėmimo metu sužinosite kaip kito angelo atvaizdas nuo seniausių iki šių laikų, kokios tradicijos ir reikšmė vyravo Lietuvoje ir pasaulyje. Pristatoma tradicinės Lietuvos kultūros ir krikščioniškoji angelo samprata, jų panašumai ir skirtumai. Glaustai aptariama angelų hierarchija. Supažindinama su angelo sargo atsiradimu Lietuvos ir pasaulietinėje kultūroje, populiarumu ir išlikusiomis gerbimo tradicijomis iki šių dienų. Norint paskatinti kūrybišką veiklą ir įgytų žinių įsisavinimą per asmeninę patirtį atliekamas savarankiškas darbas, kurio metu edukacijos dalyviai bus supažindinami su mazgų rišimo (makrame) technika ir susikurs sau po asmeninį angelą sargą iš siūlų. Vaikai skatinami dirbti grupėse, padėti vieni kitiems, dalintis gamybos priemonėmis. Taip ugdoma atmintis, kolektyvinio darbo įgūdžiai, atkaklumas, koncentracija ir kantrybė, lavinama akies ir rankos koordinacija, kūrybingumas, pasitikėjimas savimi. Pasigaminus angelus sargus vyksta dialogas: vaikai skatinami reikšti savo nuomonę, įvertinti įgytas žinias, savo padarytą darbą. Komunikuojant tarpusavyje ir keliant probleminius klausimus geriau įsisavinamos įgytos žinios. Dirbdami prie bendro stalo vaikai mokysis socialinių įgūdžių: dalintis, gerbti vienas kitą, draugiškai elgtis, rūpintis savo emocine ir fizine sveikata, kurti socialinius tarpusavio santykius. Edukacijos pabaigoje dalyviai pasigamintus angelus sargus pasiima su savimi atsiminimui. Taip skatinant pasidalinti patirtimi ir emocijomis su artima aplinka namuose.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Ekskursija požemiuose Kauno tvirtovės IV forte

1915 metų rugpjūčio mėnesį Kauno apylinkėse užvirė didžiausias mūšis Kauno istorijoje. Kaizerio armija pradėjo carinės Kauno tvirtovės šturmą. Rašoma, jog Kauno tvirtovės šturmo metu buvo paleista 800 000 įvairaus kalibro sviedinių. Vos per vienuolika dienų!
Net ir po I Pasaulinio karo tvirtovė išliko aktuali karinei paskirčiai. Nors atkūrus Lietuvos Respublikos Nepriklausomybę tvirtovės aktualumas sumenko – šiandiena tvirtovė aktuali kaip atgimstantis kultūros paveldas, vietos bendruomenių, meno iniciatyvų ir turizmo objektas.
Kviečiame sugrįžti daugiau nei 100 metų į praeitį ir atrasti paslaptingiausius požemius Kauno tvirtovėje, paieškoti įėjimo į mitinį tunelį po Kauno miestu ir pakutenti pėdą šikšnosparniui.
Jūsų lauks ilgiausi tuneliai ir storiausios sienos.

Ekskursija teikiama nuo gegužės 1 d. iki spalio 1 d., kai baigiasi šikšnosparnių žiemojimo laikas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Susipažinimas su lietuviškos duonos gamybos keliu konstruojant su Lego

BRICKS4KIDZ edukacinis renginys supažindins vaikus su lietuviškos duonos gamybos keliu ir kultūriniu bei tautiniu paveldu per konstravimą su LEGO. Vaikai ne tik įgis kultūrinių, tautinių žinių, bet ugdys kūrybiškumą, kritinį mąstymą, bendradarbiavimą ir kompleksiškai ruošis ateičiai. Konstruosime vėjo malūną, diskutuosime apie duonos gamybos procesą. Per potyrį konstruojant modelius, vaikai lengviau įsisąmonins lietuviškos duonos gamybos procesą ir kultūrinį pavedą. Jie supras duonos gamybos procesą senovėje, kaip tai buvo svarbu mūsų protėviams. Mes tikime, kad vaikai mokosi geriausiai per veiklą, kuri skatina jų smalsumą ir kūrybiškumą, LEGO yra puiki priemonė įgyvendinti šį tikslą.


Jonavos rajono savivaldybės Grigorijaus Kanovičiaus viešoji biblioteka

Kiekviena tauta – tai istoriškai susidariusi žmonių bendruomenė, turinti bendrą kilmę, istoriją, žemę, kalbą, kultūrą.  Tautos istorija parodo žmonijos praeitį, turėjusią įtakos dabartinėms sukurtoms gyvenimo formoms. Žinodami savo istoriją  galėsime geriau suprasti ir vertinti dabartinę savo tautos kultūrą.
Rimkų bibliotekoje organizuojamos dirbtuvės „Žaliomis pėdomis“ – mūsų protėvių baltų kultūros, tradicijų, pasaulėžiūros, gyvenimo būdo pažinimas. Žaisdami, ieškodami, tyrinėdami ir kurdami mokiniai susipažins su baltais, vertins ir bandys suprasti jų įtaką dabartiniam lietuvių gyvenimo būdui.
Kelionė po mūsų protėvių kultūrą, tradicijas, pasaulėžiūrą, gyvenimo būdą prasidės edukaciniu gamtos keliu. Edukacijos dalyviai, turėdami specialiai parengtas užduotis, ieškos bibliotekoje gyvenančių gyvūnų, augančių augalų. Prie kiekvieno gyvūno ir augalo jų lauks klausimai ir orientyrai, kur ieškoti knygų su atsakymais. Keliaudami bibliotekoje gamtos keliu vaikai atliks dešimt užduočių ir pažins istorinę lietuvių tautą. Visus atsakymus mokiniai reflektuos, aptars su edukatoriais ir savo gautas žinias įtvirtins dalyvaudami virtualioje viktorinoje.
Susipažinę su baltų kultūra, pasaulėžiūra, edukacinių dirbtuvių „Žaliomis pėdomis“ dalyviai kūrybinio proceso metu kurs ir gamins amuletus su gyvūnų simboliais. Simboliai keliauja per visą tautos istoriją, pasilikdami ne tik savo istorines reikšmes, bet ir įgaudami naujų. Todėl mokiniai turės pasirinkimą, kokią simbolinę reikšmę turintį amuletą jiems susikurti. Edukacinės dirbtuvės „Žaliomis pėdomis“ – tai priemonė, sujungianti pažinimą ir kūrybą bei puoselėjanti pagarbą gamtai ir knygai, mūsų tautos istorinei ir dabarties kultūrai.


Orientacinis žaidimas Vilkaviškyje: „Vilko sapnas“

Orientacinis žaidimas „Vilko sapnas“

Sinagoga buvo svarbiausias žydų dvasinis ir kultūrinis centras Vilkaviškyje. Medinė šventovė tarnavo didesnei kaip 4000 žmonių bendruomenei per šventes ir iškilmes. Įspūdinga medinė sinagoga su visais joje saugotais dokumentais sudegė 1941 m. vasarą. Jūsų užduotis surasti mieste esančią vietą, kur kadaise stovėjo Vilkaviškio medinė sinagoga.

Mieste slepiasi vilkas, besislėpdamas spėjo ir užmigti. Raskite tą vilką.

Tai tik keletas užuomina iš daugybės užduočių, kurias jums reikės išsiaiškinti. Reikės aplankyti vietas, kurių galbūt anksčiau dar nematėte! Tegul miesto gatvės, pastatai, jų užeigos ir skersgatviai prabyla! :)

Jums nebūtina įminti visų mįslių ir užduočių, bet negi pusiaukelėje pasiduosite. Laimės ta komanda, kuri surinks daugiausia taškų ir kuri greičiausia atvyks į finišo vietą!

Interaktyvios programėlės pagalba, turėsite 2 valandas neišdildomiems įspūdžiams ir nuotykiams.

Paslaugos vykdymo vieta: Vytauto g. 28, Vilkaviškis, 70125 Vilkaviškio r. sav., Lietuva. Galimas ir kitas adresas mieste, susitarus.

Esant poreikiui, paslaugą galime ir kitu Jums patogiu metu, susisiekite: info@isbandyktai.lt arba +370 699 98947


Savarankiška kelionė po Meno mišką Europos parke

Europos parkas – unikali modernaus ir šiuolaikinio meno erdvė po atviru dangumi kviečia vyresnių klasių moksleivius savarankiškai patirčiai meno ir gamtos pasaulyje.
Atraskite šiuolaikinį meną – stebinantį, įvairų, netgi įtraukiantį į veiksmą. Mokydamiesi apie XX amžiaus II pusės - XXI a. pradžios meno kryptis, nagrinėdami minimalizmo, konceptualizmo, žemės meno, kraštovaizdžio skulptūros, dabartinio meno ir kt. kryptis gyvai pamatysite išskirinių atstovų pavyzdžius. Atvykę į Europos parko muziejų būsite supažindinti su informacija apie Europos parko mobiliąją programėlę, kuri yra puiki priemonė savarankiškam šiuolaikinio meno pažinimui. Šis naujas, virtualus muziejaus po atviru dangumi gidas skirtas ne tik supažindinti, suteikti naudingos informacijos, bet ir praturtinti patyrimą Europos parke. Šiuolaikinio meno muziejų mobiliąja programėle besinaudojantieji gali patirti kitaip: sužinoti daugiau, atkreipti dėmesį į naujas detales, įsigilinti. Pavyzdžiui, galima čia pat „peršokti“ į dešimtmečių istoriją ir pabūti „Krėslo-baseino“ kūrybos procese, „Šviesos rūmų“ įkurdinimo muziejuje dalyviais arba vaikštinėjant parko takeliais klausytis įdomių pasakojimų. Atrasite įdomios informacijos apie meno kūrinius ir muziejų, galėsite peržiūrėti vaizdo siužetus, archyvinę medžiagą, klausytis garso įrašų, naršyti po muziejaus žemėlapį, keliauti pasirinktu maršrutu, matyti savo vietą muziejuje. Prie kai kurių eksponatų atrasite ir papildytos realybės sluoksnius. Pavyzdžiui, judriųjų žaidimų skulptūra pasipildys naujais tik papildytoje realybėje matomais elementais.
Savarankiškai apžiūrėsite muziejaus ekspoziciją po atviru dangumi ekspoziciją, patys rinksitės maršrutą, pagal trukmę, sudėtingumą ar temas. Susipažinimas su pripažintų menininkų kūrybos įvairove, romantišku kraštovaizdžiu įkvėpia, lavina kūrybinį mąstymą ir vaizduotę.  Po savarankiškos kelionės pakviesime pokalbiui, refleksijoms, žinių pasitikrinimui ir apibendrinimui.


Mažasis architektas: Projektuojame mini namą

Viešoji įstaiga Vilniaus miesto muziejus

Kaip atrodo gyvenimas 9 kv. m. name? Ir kaip atrodytų toks namas, jei jame gyventum tu? Medinės miesto architektūros muziejus kviečia dalyvius susipažinti su sparčiai plintančia mikro architektūros idėja, įvairiais pavyzdžiais pasaulyje ir pritaikymu Lietuvoje, skirtingais mažų namų tipais ir jų poveikiu ateičiai bei išmėginti save architekto vaidmenyje susiprojektuojant savo mikro namo viziją.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Nuotolinės vaizduotės lavinimo dirbtuvės „Išminkyk savo mintis“

Vaizduotės lavinimo dirbtuvėse galėsite išbandyti istorijų kūrėjo darbą. Literatūra, dailė, muzika, judesys – pabandysim sujungti viską. Kartu kursime naują fantastinį pasaulį.  Apgyvendinsime jį keistais gyventojus. Sukelsime veikėjams problemų ir nuotykių grandinę. Paskui padėsime išgalvotiems personažams jas išspręsti. O gal tai net ne problemos, o naujos galimybės?  Nuotaikingas dirbtuves veda vaikiškų knygų rašytojas, iliustruotojas ir edukatorius Paulius Juodišius. Išsamesnė informacija apie dirbtuves ir dirbtuvių video svetainėje - bumbam.weebly.com kūrybinių dirbtuvių puslapyje.


Nuotolinė literatūros-teatro pamoka „Antikinės dramos ir teatro analizė: Sofoklio tragedija „ANTIGONĖ“

Tai savita nuotolinė literatūros ir teatro jungties pamoka, kurios objektas – Sofoklio tragedija „Antigonė“ bei jos sceninė interpretaciją. Pamokos autorė ir vedančioji - Solo teatro aktorė ir režisierė Birutė Mar, sukūrusi spektaklį „Antigonė“ Sofoklio dramos motyvais. Ji glaustai apžvelgia antikinę literatūrą ir teatrą, pasitelkdama savo teatrinių kelionių patirtis (aktorė dalyvavo antikinio teatro simpoziumuose bei festivaliuose Kipre, Graikijoje, Turkijoje), taip pat supažindina su Sofoklio drama „Antigonė“ – jos personažais, antikinės dramos struktūra, ypatinga antikinės dramos choro reikšme. Antroje pamokos dalyje aktorė ir režisierė pristato savo sukurto spektaklio „Antigonė“ fragmentus, kuriame ji atlieka šešių Sofoklio dramos „Antigonė“ personažų vaidmenis – Antigonės, jos sesers Ismenės, karaliaus Kreonto, jo sūnaus ir Antigonės sužadėtinio Haimono, sargybinio bei žynio Teiresijaus. Taip pat pristato antikinio choro epizodus spektaklyje, kuris įkūnyja beveidės, gebančios prisitaikyti nūdienos visuomenės paveikslą (choras įkūnytas įspūdingoje videoprojekcijoje, autorius Andrius Jakučionis, kompozitorius Antanas Kučinskas). Pamokos pabaigoje – interaktyvus moksleivių pokalbis su aktore ir režisiere, kuriame bus atsakoma į moksleivių klausimus, bus diskutuojama apie antikinės literatūros aktualumą nūdienos pasaulyje, apie šiuolaikinio teatro galimybes savitai ir autentiškai interpretuoti antikinę dramą. Moksleiviams bus siūloma užduotis sukurti savą, nešablonišką klasikinės graikų dramos sceninės interpretacijos sumanymą, taip skatinant juos individualiai mąstyti, suvokti praeities ir dabarties sąsajas, kurias atspindi klasikinė literatūra. Birutės Mar sukurtas spektaklis „Antigonė“ jau buvo pristatytas eilėje tarptautinių teatro festivalių ir pelnė ne vieną apdovanojimą už aktorinį meistriškumą bei interpretacijos originalumą. Šis edukacinis renginys bus pristatomas nuotoliniu būdu


2022 metais, Alytaus miestui tapus Lietuvos kultūros sostine,  unikalios vertės kultūros paveldo objekte, naujam gyvenimui prikeltoje Alytaus sinagogoje (dabar Audiovizualiųjų menų centre),  įvyko išskirtinis istorinis įvykis – paroda „Misticizmo ugnis: Soutine ir litvakų dailė“ (iš Samuelio Taco kolekcijos). Pirmąsyk Lietuvoje vienoje ekspozicijoje buvo galima susipažinti su gausiu litvakų dailininkų, kilusių iš buvusios Lietuvos Didžiosios Kunigaikštystės teritorijos, būriu. Išskirtinėmis parodos figūromis tapo du pasaulinės šlovės sulaukę XX a. dailės korifėjai, tapę garsiosios Paryžiaus mokyklos (L‘Ecole de Paris) antrosios dailininkų kartos pagrindinėmis figūromis, simbolizavusiomis naujas slinktis modernistinėje tapyboje, – Ch. Soutine‘as ir artimas jo bičiulis žydų kilmės italų dailininkas A. Modiglianis. Pirmąkart Lietuvoje, vienoje parodoje, eksponuoti net keli Ch. Soutine‘o darbai, o nepriklausomoje Lietuvoje A. Modiglianio darbas buvo rodomas pirmą kartą.

Ši istorinė paroda tapo atspirtimi ir inspiracija edukacinio užsiėmimo atsiradimui, kuris tarsi užtikrina išskirtinio įvykio Alytuje (ir Lietuvoje) tęstinumą. Kultūrinės edukacijos metu toliau bus pasakojama apie litvakų menininkus Paryžiuje ir pasaulyje. Užsiėmimo metu sužinosime, kas yra litvakai ir Lita(-ė). Mėginsime atsakyti į klausimus, kodėl Paryžius buvo dailininkų traukos centras, ir, kas yra garsioji Paryžiaus mokykla (L‘Ecole de Paris). Pamėginsime pasvarstyti, kokios sąlygos lėmė, kad tokie menininkai, kaip Chaïmas Soutine‘as ar Jacques Lipchitzas, tapo garsūs, ir Lietuvos vardas jų dėka buvo įrašytas į pasaulio kultūros žemėlapį. Sužinosime, ką naujo ir savito litvakų dailininkai įnešė į moderniosios dailės areną. Edukacinis užsiėmimas bus paremtas ne vien pasakojimu. Smagios, žaidimo forma pateiktos praktinės dalies metu dalyviai turės galimybę apsilankyti litvakų dailininkų parodoje ir iš arčiau susipažinti su atskirais dailininkais bei jų kūrinių reprodukcijomis.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Edukacija Zooparke "Paslaptingi gamtos garsai"

Kokiais garsais bendrauja beždžionės? Ar galime girdėti visus gyvūnų garsus? Ar tik šunys loja? Kokiu būdu gyvūnai skleidžia garsus? Į šiuos ir kitus klausimus atsakysime Zooparke edukacinio užsiėmimo "Paslaptingi gamtos garsai" metu. Taip pat gyvai išgirsime įvairių gyvūnų skleidžiamus garsus, bandysime suprasti jų reikšmes, o kai kuriuos balsus bandysime atkartoti. Sužinosime, kad gamtos garsai buvo svarbi mūsų protėvių kultūrinio gyvenimo dalimi.


Sukuosi ratu su paukščiais kartu (išvažiuojamoji)

Kokia dovana yra piešti tai ką matai, o dar kai matai ir gebi atpažinti - nepakartajoma patirtis. Daugumos mūsų pažintis su sparnuočiais prasideda lopšelyje-darželyje, mokykloje -  per pasaulio pažinimo, gamtos ir biologijos pamokas. Miške, parke arba pievoje pirmiausia aptinkame ne patį paukštį, o išgirstame jo kontaktinį balsą, pavojaus signalą, teritorijos žymėjimo giesmes ir tik tada, jeigu sustojame kelioms minutėms, galime pamatyti – atpažinti rūšį, bet retas kuris atkreipiame dėmesį į tai. Ši edukacija skirta supažindinti mokinius su gamtos ir kultūros paveldo vertybėmis pasitelkiant gyvąją gamtą. Teorinės žinios bus derinamos su patyrimu, mokiniai užsiims praktinėmis užduotimis, kurios lavins jų vaizduotę ir sužadins kūrybiškumą. "Sukuosi ratu su paukščiais kartu" - tai meniškas užsiėmimas, praktinėje užduotyje mokiniai ne tik stebės paukščius naudodami žiūronus ar teleskopą, bet ir pieš pasirinktas rūšis. Piešti bus galima ant popieriaus arba medinės figūrėlis, kiekvienas turės galimybę rinktis. Gyvas bendravimas tarp lektoriaus ir mokinių yra viena svarbiausių sąlygų, padedančių mokiniui sėkmingai perimti programoje numatytą informaciją. Skatininant nenutrūkstamą edukacijos ryšį inkilą mokiniams padovanosime, įpareigodami iškelti savo artimoje aplinkoje ir nuolat rūpintis. Šios edukacijos lektorė - ornitologė Ingrida Lagunavičienė.


Edukacinė programa „Nidos švyturys“ – tai kūrybiniais bei kritinio mąstymo ugdymo metodais paremtas būdas supažindinti dalyvius su dviem skirtingais Nidos švyturio gyvenimais – nuo pastatymo iki Antrojo pasaulinio karo, ir po karo iki šiandienos, kurie leidžia perteikti Kuršių nerijos istorijos kontekstą, daugiasluoksnę Mažosios Lietuvos kultūrą. Edukacijos metu pasitelkiant įvairius įtraukius žaidimus, tokius kaip "lobių ieškojimas" Nidos švyturio prieigose ar viktorina Kuršių nerijos istorijos muziejuje (jei edukacija vyktų nepalankiu oru), ar smalsumą žadinantį indukcijos / dedukcijos metodą, dalyviai supažindinami ne tik su Nidos švyturio, bet ir su pasauline švyturių istorija. Be to, dalyviai įtraukiami į meditatyvų kūrybinį procesą, kurio metu kiekvienas gali nusidažyti medinį senojo Nidos švyturio modelį, kuris, parsivežtas namo kaip dovana-suvenyras, dar ilgai rodys kryptį į unikalų Kuršių nerijos kraštą.


Edukacinė ekskursija po Panevėžio kraštotyros muziejų

Muziejus – geriausia vieta pažinti savo kraštą. Nuo neatmenamų dinozaurų laikų iki šių dienų – viskas telpa Panevėžio kraštotyros muziejuje. O muziejus visada madingas.


Kultūrinė edukacinė programa „Vilniaus ABC“ (Nuotolinė paslauga)

ABC – taip vadinasi pirmosios abėcėlės raidės, tos abėcėlės, kurią net ir pirmokas puikiai žino. Įsivaizduokime, jog mūsų miesto istorija – tai visa abėcėlė nuo raidės A iki raidės Z. Labai ilga, turtinga ir paslaptinga istorija, nes mūsų senajam Vilniui jau beveik 700 metų. Ši edukacinė programa, tik pirmoji pažintis su Lietuvos sostine, todėl skirta pažinti tris pirmąsias raideles – ABC. Edukacinės programos tikslas: A – supažindinti su Šventaragio slėniu, seniausių jo gyventojų kasdienybe, papročiais ir tikėjimu. B – valstybės kūrimosi pradžia, jos sostinės Vilniaus gimimu – istorija ir legendomis. C – pristatyti mokiniams valdovus ir jų nuveiktus darbus, kurių dėka Vilnius tapo Lietuvos sostine, klestinčiu miestu, amatų, kultūros ir mokslo židiniu. Kultūrinės edukacinės programos metu naudojama vizualinė medžiaga (senos nuotraukos, piešiniai, žemėlapiai), mokiniai įtraukiami į edukacinius, teminius žaidimus padedančius suprasti istorinį pasakojimą, tyrinėti, ieškoti pasislėpusių architektūros detalių, sujungti istorijos faktus ir kultūros ženklus į vieną visumą, skatinant vertinti ir saugoti kultūros ir architektūros paveldą. Siekiama žadinti mokinių domėjimąsi praeities reliktais ir archeologiniais radiniais, Vilniaus praeitimi ir dabartimi. Edukacinės programos turinys ir forma pritaikoma individualiai pagal amžiaus grupę.


Edukacija skirti atkreipti dėmesį į perteklinį vartojimą ir išmokyti būdų, kaip galima prikelti savo turimą drabužį antram gyvenimui.
Užsiėmimo metu bus naudojami savi arba iš atiduotuvės kabyklos surinkti drabužiai, mokomasi drapiruoti, dekoruoti, piešti, karpyti ir kitaip atnaujinti drabužį.
Vaikai bus supažindinami su mados pasauliu, greitu jo tempu ir kaip kiekvienas gali prisidėti prie pokyčių, ilgesnio vartojimo ir ekologijos.
Tai aktyvus užsiėmimas, kurio metu vaikai ieškos sau reikalingų elementų, juos kurs, bus skatinami ieškoti savo individualaus stiliaus, kūrybiškai spręsti užduotį ir tuo pačiu diskutuoti su kokiomis jie problemomis susiduria, kaip mato madą ir ką ji jiems reiškia, kokia galėtų būti ateities mada.
Po užsiėmimo kiekvienas turės savo atnaujintą drabužį, bus susipažinęs su drabužio atnaujinimo technikomis ir galės jas pritaikyti kituose kūrybiniuose procesuose.


Kviečiame prisijungti prie Šiaulių kultūros centro organizuojamo edukacinio užsiėmimo „Muilo pasaka“. Šis užsiėmimas suteikia galimybę ne tik sužinoti apie muilo gamybos istoriją ir tradicijas, bet ir praktiškai išbandyti savo kūrybiškumą, kuriant unikalius muilo gaminius naudojant natūralius ingredientus.
Užsiėmimas apima teorinę ir praktinę dalis. Teorinėje dalyje nagrinėsime muilo gamybos technologijų raidą, susipažinsime su tradiciniais amatais ir tvarumo principais. Praktinėje dalyje, naudodami eterinius aliejus, dažus ir džiovintus augalus, kūrybiškai eksperimentuosime, ugdydami kūrybinius ir planavimo įgūdžius.
Baigus užsiėmimą, turėsite galimybę reflektuoti savo patirtį, dalintis rezultatais ir diskutuoti apie sėkmes bei iššūkius. Edukacinis užsiėmimas ne tik praturtins jūsų žinias apie muilo gamybą, bet ir skatins socialinę atsakomybę, kultūrinį sąmoningumą bei tvarų gyvenimo būdą.
Prisijunkite prie „Muilo pasakos“ ir atraskite kūrybinių galimybių pasaulį!


Automuziejus Vilnius – Aš kuriu muziejų 3-4 kl.

Automuziejus Vilnius kviečia į kultūrinę istorinę patirtį kuriant savo įsivaizduojamą muziejų.
Edukacijos tikslas - didinti moksleivių kultūrinį sąmoningumą.
Edukacijos pagrindiniai uždaviniai:
- supažindinti su realaus muziejaus kūrimo procesu;
- supažindinti su eksponatų reikšme technikos istorijai ir kultūrai;
- atverti muziejaus erdvę nevaržomai kurti įgyvendinant savo kuriamą projektą edukacijos metu.
Pusė edukacijos laiko skirsime muziejaus pažinimui, o kitą dalį reflektuosime, kursime, statysime, piešime ir pristatysime savo kurtus įsivaizduojamus muziejus. Taigi, pasitelkus turimas žinias ir naujai gautą informaciją gilinsime savo kompetencijas, ugdysime savo vertybes ir savimonę, turėsime galimybę kurti nevaržomai muziejaus erdvėse.
Moksleivis gaus kokybiškų istorinių, kultūrinių bei kūrybinių patirčių.


Senojo Vilniaus gyvenimas neatsiejamas nuo vienuoliškos kultūros. Vienuolynuose žmonės rasdavo prieglobstį nuo negandų, čia būdavo auklėjamos ir mokomos kilmingų bei paprastų giminių atžalos. Vienuoliai perrašinėdavo knygas, klausydavo išpažinčių, mokydavo, patardavo dvasiniais reikalais. Iš vienuolynų po miestą plito mokslo atradimai, įvairūs patobulinimai, kulinariniai receptai ir medicinos žinios. Pasidalinę istorijomis apie vienuolynų istorijas, praktinėje dalyje oforto technika kursime architektūros ansamblių kompozicijas, jas atsispausime ir turėsime visą Vilniaus albumą.

Lietuvos sostinės Vilniaus ir Gedimino laiškų metai


Edukacijos „Bernardinai tamsoje“ metu visi moksleiviai pažins Bernardinų ansamblį užmerktomis akimis! Įsivaizduosime, kad visi esame praradę regos dovaną, todėl panaudodami lytėjimo ir klausos dovanas, pažinsime Bernardinų ansamblį: šventų laiptų koplyčioje nueisime (kas norės autentiškai – keliais) piligrimų kelionę, lauke liesdami sienų plytas, atpažinsime gotikinį plytų rišimo būdą ir plytų formų įvairovę, zakristijoje paliesime liturginius rūbus (drobinis abitas, medvilninė alba, šilkinis arnotas, siuvinėtas aukso siūlais), bažnyčioje liesdami patyrinėsime ornamentus ir atpažinsime klausyklą, sakyklą, aptarsime kuo skiriasi senasis ir naujasis altoriai, šventiniame koridoriuje lytėjimo būdu bandysime suskaičiuoti 500 metų menančios bažnyčios sienos dažų sluoksnius. Taip pat einant iš mažesnės erdvės į didesnę erdvę atkreipsime dėmesį į skirtingą balso aidą. Akliesiems ir silpnaregiams bus proga formuoti vaizdinius apie literatūros-istorijos kūriniuose (pvz. „Altorių šešėlis“, istorijos vadovėliai, architektūros stiliai ir kt.) skaitomus objektus ir juos palietus rankomis aiškiau įsivaizduoti (kaip atrodo abitas, stula, klausykla, sakykla, altoriai, freskos, gotikiniai ornamentai, plytų rišimo būdas ir kt.). Matantys vaikai papildomai dar pajaus ir praktiškai išbandys aklųjų kasdienybę, siekiant moksleivių jautrumo ateityje bendraujant su asmenimis, turinčiais negalią. Užduotys ir kalbėjimo stilius pritaikyti atsižvelgiant į moksleivių amžių ir negalios lygį. Edukacija specialiai pritaikyta akliesiems ir silpnaregiams, bet tinka ir matantiems vaikams, nes kiekvienam matančiam dalyviui bus duotas raištis akims ir tokiu būdu edukacija, užtikrinant saugumą, vyks „tamsoje“.


Spektaklis "Aš - Žvėris" (išvažiuojamoji)

Spektaklis jaunimui „Aš - Žvėris“ kalba apie jaunosios kartos žmogų, kuris atranda savyje kūrybos „Žvėrį“. Kartais nesistengiama būti labiau pažintu, slapstomasi po išoriniais atributais, rodančiais drąsą, galią ir pasitikėjimą savimi, kurių išties labai trūksta. Spektaklyje atsiskleidžia vieno gatvės vaikėzo virsmas iš piktai maištaujančio į būsimą kūrėją. Tai atvirojo teatro principu kurtas vyksmas. Nuotaikingas grotesko, magiškojo realizmo, šiuolaikinės muzikos ir šokio elementų kupinas spektaklis vaizdų kalba jautriai beldžia į jauno žmogaus širdį.
Spektaklis yra „Kaunas – Europos kultūros sostinės 2022“ programos dalis.
Nuoroda į straipsnį: https://m.kauno.diena.lt/naujienos/kaunas/menas-ir-pramogos/spektaklis-zveris-kelione-destrukcijos-kurybiskumo-link-1069160


Prienai turi senas istorines popieriaus gamybos tradicijas. Popieriaus dirbtuvėse beveik iki Pirmojo pasaulinio karo buvo gaminamas aukštos kokybės popierius su vandens ženklais. Kaip teigiama istoriniuose šaltiniuose, aukštos kokybės popierius buvo vežamas net į Maskvą, Peterburgą, Varšuvą. Minima, kad 1794 m. popierius buvo gaminamas net su 32 įvairiais vandens ženklais. Popieriaus dirbtuvės sunyko prieš Pirmąjį pasaulinį karą, neatlaikiusios kitų popieriaus gamintojų konkurencijos. Užsiėmimo metu dalyviai susipažins kaip buvo gaminamas popierius, kaip keitėsi popieriaus gamybos technologijos nuo seniausių laikų iki šių dienų. Susipažins su senaisiais Prienų ir kitų miestų vandens ženklais (kurie yra išlikę senuose dokumentuose, knygose), jų formomis, reikšmėmis, pamatys išlikusį tarpukariu naudotą vandens ženklo tinklelį su filigranu. Patys pasigamins savo vandenženklio filigraną, atsispaus popieriuje.


Vilnius apipintas įdomiausiomis istorijomis, kurių skrynią atversime! Kur slapstosi baisusis baziliskas ir kas gali jį nugalėti? Kokie stebuklai vyko tapant karalaičio Kazimiero paveikslą? Kokias paslaptis slepia mago Tvardausko knygos puslapiai?
Ekskursijos tikslas – pasitelkiant legendas sudominti vaikus miesto kultūros paveldu, atskleisti jo vertybes bei ugdyti pilietišką, atsakingą vaikų požiūrį į miesto bendruomenę. Supažindinsime vaikus su penkiomis skirtingas vertybes atskleidžiančiomis Vilniaus legendomis, įtrauksime į gyvą miesto erdvių tyrinėjimą bei sudominsime įvairiais miesto architektūros, meno kūriniais. Kartu kelsime klausimus apie tai, kas teisinga, drąsu, ką kiekvienas galime padaryti siekdami gero miestui ir bendruomenei. Keliausime, tyrinėsime ir žaisime siaurose užburiančiose senamiesčio gatvelėse.


Edukacinė pažintinė programa „Dailės ir architektūros menas"

Paslauga suskirstyta į teorinę ir praktinę dalis. Teorinėje dalyje vaikams papasakosime apie skirtingus dailės ir architektūros stilius, padėsime atpažinti skiriamuosius jų bruožus, kartu su vaikais aiškinsimės, kokių profesijų atstovai stato namus ir kelius, pagal brėžinį moksleiviai bandys suprasti, koks tai pastatas ir kam jis skirtas, papasakosime apie seniausius išlikusius pastatus, pristatysime 7 pasaulio stebuklus, apžvelgdami išskirtinių architektūrinių pastatų nuotraukas žadinsime vaikų kūrybiškumą ir suvokimą, kad namai gali būti pačių įvairiausių formų. Praktinėje dalyje, statybų ir dizainų erdvėje vaikai galės išbandyti statybininko (su žaisliniu ekskavatoriumi kasti namo pamatus, su butaforinėmis plytomis statyti pastatą) ir dizainerio (įrenginėti namo vidų) profesijas, supras kokių žinių ir įgūdžių reikalauja šie darbai. Spalvų pažinimo erdvėje moksleiviai suks spalvų ratą ir pamatys, kaip keičiasi maišomos spalvos, išmėgins naujus kūrybos būdus: dėlios šviesų mozaiką, pieš ant sienos, kurs šedevrus ant šviesos stalo, konstruos su šviečiančiomis kaladėlėmis. Po praktinės ir teorinės dalies vyks trumpas aptarimas, kuris padės įvertinti, kaip mokiniai įsisavino žinias, ar programa praplėtė jų akiratį, paskatino domėtis naujomis kūrybos formomis. Teorinės ir praktinės dalies trukmė kis atsižvelgiant į moksleivių amžių. Mažesni, 1–2 klasių mokiniai gaus mažiau teorinių žinių ir daugiau laiko bus skirta praktiniams užsiėmimas, kuriuose vaikai mokysis žaisdami. 3–4 klasių mokiniai teorinių žinių gaus daugiau.


Pakeisk save - pakeisk pasaulį (kartu su "Šiukšlių Dievas" ir "Aš pakeisiu pasaulį" herojais)

Pakeisk pasaulį - pakeisdamas save.
Šitas pasaulis toks blogas! Žmonės šiukšlina, suaugę šaukia vieni ant kitų ir ant vaikų, gatvėse mėtosi buteliai. Draugai nesidalina saldainiais ir daiktais. Tarsi būtų maža, nelauktai miršta tavo brangiausias augintinis... pasaulyje tiek skausmo ir blogio! Bet ar tikrai? Vienas geras dalykas esi Tu!
Jei pasikeisi - pasaulis apie tave pasikeis!
Kviečiu to mokytis kartu su "Šiukšlių Dievo" ir "Aš pakeisiu" pasaulį" herojais Luku, Benu, Vaiva. Susipažinti su Dievu, kuris serga, mėgsta suptis ir rankioti mūsų šiukšles.


Botanikos sodo augalai lietuvių liaudies tradicijose

Paslauga skirta 3-4 kl. mokiniams ir vyksta unikalioje aplinkoje - VDU Botanikos sode, turinčiame gausias botanines kolekcijas, įskaitant edukacinį daržą, kuriame auga ir lietuviškos veislės bei senųjų veislių pomologinį sodą. Kultūrinės edukacijos metu mokiniai supažindinami su lietuviškomis kalendorinėmis šventėmis ir augalijos reikšme joms. Aktyvių užduočių metu mokiniai dirba grupėmis įsigilindami į kalendorinių švenčių svarbą metų cikle, diskutuodami ir remdamiesi pateikta informacija sprendžia pateiktas užduotis, reikalaujančias kritinio mąstymo, individualių užduočių metu lavina kūrybiškumą ir vaizduotę, taikydami įgytas žinias, taikydami įgytas žinias, reflektuoja įgytą patirtį.


Edukacija „TEATRINIS PROTMŪŠIS“ (Išvažiuojamoji 7-10 klasėms)

,,Teatrinis protmūšis”, tai edukacija apimanti mąstymo ir praktines užduotis – tai galimybė įgyti naujų žinių apie teatrą, sustiprinti komandą bei naudingai, aktyviai ir kūrybiškai susipažinti su teatru. Parinktų užduočių tikslas - skatinti bendravimo, tarpusavio susikalbėjimo, įsiklausymo bei pasitikėjimo įgūdžius, kurie užtikrina sveiką norą konkuruoti siekiant savo tikslo, komandos bendrumo jausmą, bei bendro kolektyvo jaukią emocinę atmosferą. Užsiėmimą veda Alytaus miesto teatro aktorės Eglė Juškaitė ir Eglė Kordiukovaitė.


Netikėtas nutikimas! Sudužo vaivorykštė, pabiro visos spalvos ir pasislėpė muziejuje. Kartu apžiūrėdami ekspozicijas, užmegsime pirmąją pažinti su muziejumi ir eksponatais, ieškosime pasislėpusių spalvų ir spręsime įvairias užduotis.

Ši edukacinė programa - pirma pažintis su muziejumi skirta patiems mažiausiems lankytojams.


Edukacinis užsiėmimas „Muilo dirbtuvėlės“ yra skirtas 1-3 klasių moksleiviams, jo turinys adaptuojamas atsižvelgiant į pradinio ugdymo pasaulio pažinimo programą bei pagrindinio ir vidurinio ugdymo etninės kultūros bendrąsias programas. Programa „Muilo dirbtuvėlės“ vyksta Kretingos muziejaus tradicinių amatų centre. Teorinėje dalyje apžvelgiama muilo atsiradimo ir naudojimo istorija, mokiniai sužino, ką mūsų protėviai vadino „žaliuoju akmenėliu“ ar „muilo akmeniu“. Rodomi, kokie indai naudojami muilo gamybai, leidžiama paliesti, pauostyti muilo sudedamąsias dalis ir papildomus priedus, kurie naudojami muilui „pagerinti“, t. y. gėlių žiedus, augalų sėklas, spalvotus augalinės kilmės miltelius ir kt. priemones, demonstruojami pagal senovines tradicijas pagamintų muilų pavyzdžiai. Praktinėje dalyje vyksta muilo gamybos procesas – muilas gaminamas iš bazės. Pasirinkę patinkančius priedus muilui „paskaninti“ ir „pagražinti“ (žoleles, natūralius dažiklius, įvairius prieskonius), mokiniai patys savarankiškai pasigamina natūralius, sveikus higienos produktus.


Spektaklis "Mažasis karalius Gruodis arba paslaptingas Renė Magrito pasaulis" ( 5kl.- 6kl.)

Spektaklis  pagal vokiečių rašytojo Akselio Hakės  humoro, išminties ir švelnios melancholijos prisodrintą pasaką  „Mažasis karalius Gruodis“.
      Vaikystė kartais būna gyvenimo pabaigoje. Jei netikite galite paklausti paties mažojo karaliaus Gruodžio II. Beje, jis nedidesnis už smilių ir toks tuklus...jo galima klausinėti apie viską, o ir jis pats mėgsta uždavinėti keisčiausius klausimus: Kodėl namas kampuotas ? Kodėl lyja? Kodėl karvė duoda pieną? Kodėl pieną? Kodėl pienas yra pienas?.. Su juo galima žiūrėti į žvaigždes ir kalbėti apie nemirtingumą arba duoti debesims vardus. Galima žiūrėti dėžutes, kuriose karalius laiko savo sapnus. Arba išeiti į miestą ir pamatyti tai, ko iki šiol niekada nematei...
    Vieną dieną iš siauro plyšio knygų lentynoje biurininkui pasirodęs karalius Gruodis atveria duris į paslaptingą vaizduotės ir fantazijos pasaulį, kurį praturtina Rene Magrito darbai ir jo pasaulėžiūra. Renė Magritas bene žymiausias XXa. belgų dailininkas siurrealistas , išgarsėjo nuotaikingais ir mąstymą provokuojančiais kūriniais. Svarbiausias jo tikslas buvo sukurti iššūkį žiūrovo išankstiniam realybės suvokimui ir paskatinti į aplinką žvelgti jautriau. Šio menininko akimis niekas niekada nėra visai taip kaip atrodo, žemiškoje kasdienybėje , kur įprasti dalykai yra nepaparasti.

Režisierė-  Kamilė Kondrotaitė.
Scenografė-  Liuda Liaudanskaitė.
Dailininkės-  Liuda Liaudanskaitė, Daiva Dašenkovienė.
Kompozitorius-  Mantas  Joneikis.
Aktoriai- Liudas Vyšniauskas , Kamilė Kondrotaitė.


Marionečių teatro spektaklis „Silvestras Dūdelė” (nuotolinė paslauga)

Kas yra marionetės, tikriausiai, žino visi. Tai yra lėlės, kurios vaidina teatre, ir kurios juda, aktorių lėlininkų tampomos už siūliukų. Įvairios šalys turi savo ypatingas marionetes. Lietuviškos marionetės yra ypatingos tuo, kad jas sukūrė žymus prieškario dailininkas Stasys Ušinskas. Taip pat jis įkūrė pirmą profesionalų Lietuvoje lėlių teatrą ir sukūrė pirmą lėlių kino filmą „Storulio sapnas“. Pirmą spektaklį su savo lėlėmis S. Ušinskas sukūrė pagal rašytojo Antano Gustaičio pjesę „Silvestras Dūdelė“. Tai istorija, panaši ir į pasaką apie daktarą Dolitlį, ir apie Aiskaudą. Spektaklyje veikia pats Silvestras Dūdelė ir jo Tarnaitė Barborėlė, taip pat Katinas Murkelis, Vištelė Kikirėkė, Ožys Barzdelaitis, Šunelis Lapkus ir kt. Per spektaklį vaikai ne tik stebi Silvestro Dūdelės istoriją, bet ir pamato ištraukas iš kino filmo „Storulio sapnas“, išgirsta žodžius iš S. Ušinsko knygos apie marionečių teatrą.


Daugeliui jaunimo Šv. Kalėdos asocijuojasi su eglute, dovanomis, Šv. Kalėdų personažais. Dažnai kopijuojame kitų šalių švenčių tradicijų elementus, pamiršdami savo. Kviečiame sugrįžti prie tikrųjų tradicijų. Eglės papuošalai buvo gaminami iš šiaudų, kiaušinio lukštų, tešlos kepinių bei karpinių. Užsiėmimo metu gaminsime žaisliukus kurie papuoš moksleivių namus, o gal taps orginalia dovana. Taip pat nepamiršime ir kitų tradicinių švenčių! Šv.Vėlykos, užgavėnės, tai laikas kai namus galime pasipuošti savo gamybos žaisliukais. Kviečiame susipažinti su lietuviškomis puošimo tradicijomis!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija


Tikslas – supažindinti mokinius su fantastinių, antgamtiškų savybių turinčiais gyvūnais iš viso pasaulio. Uždaviniai: 1. Pristatyti mažiausiai 4-6 antgamtiškomis savybėmis pasižyminčius gyvūnus. 2. Remiantis istorijos, mitologijos, etnologijos (tautosakos) bei gamtos mokslų žiniomis, paanalizuoti, kuo šių gyvūnų vaizdiniai yra fantastiniai, o kokios jų savybės gali sietis su tikrove ? 3. Atlikti įvairias praktines, kūrybines užduotis, padėsiančias geriau įsiminti ir įsisavinti naujas žinias.
Užsiėmimo turinys ir raiškos forma skatins mokinius pažinti kultūrą įvairiais aspektais. Į tą patį reiškinį (fantastinius gyvūnus) bus žvelgiama per skirtingų mokslų prizmę, pasitelkiant žinias apie įvairias to paties kultūrinio reiškinio puses. Juk net tradicinėje kultūroje, tautosakoje ypatingu laikomas žmogaus ir gamtos ryšys. Galbūt mitų kilmė atsiskleis pasitelkus istorijos ar gamtos mokslus? Tokiu būdu, išteisinant mitą kaip alegorinę kalbą, o ne pramaną, bus formuojamas teigiamas mokinių požiūris į tradicijų išsaugojimą ir perdavimą ateinančioms kartoms.
Teorinėje dalyje, remdamasi žiniomis iš įvairių mokslo sričių, edukatorė pristatys įdomius faktus apie fantastinius, antgamtinių savybių turinčius, gyvūnus iš viso pasaulio. Teorinę dalį papildys praktinės užduotys. Mokiniai, gavę mokymosi įrankius (naudodamiesi mitinių būtybių paplitimo žemėlapiu ir enciklopedijomis) per tam tikrą laiką turės sudėlioti žaidimo korteles, susiejančias gyvūną su tam tikra šalimi ar senovine kultūra.
Dalyvavimas edukacijoje leis patirti kūrybinį eksperimentą: edukacijos dalyviai gaus kūrybinę užduotį – iš gautų priemonių sukurti savo fantastinį gyvūną. Tokiu būdu, per praktinę veiklą, bus ugdomas ir puoselėjamas mokinio vidinis pasaulis, lavinami meninės raiškos gebėjimai ir vaizduotė, puoselėjamas estetinis suvokimas.
Edukaciją veda etninės kultūros mokslų daktarė, edukacijų kūrėja ir edukatorė, edukacinių užsiėmimų erdvės „Mitologinių būtybių laboratorija“ įkūrėja Ingrida Stundžė.


Ar jums įdomu, kokie buvo senelių ir prosenelių kūdikystės ir vaikystės žaislai? Ar jie skyrėsi nuo mūsiškių, o gal buvo tokie pat arba panašūs? Iš ko jie buvo padaryti? Jeigu susidomėjote, jūsų laukia įdomi pažintinė kelionė po senovinių žaislų bei žaidimų pasaulį. Galėsite pažaisti su senųjų žaislų kopijomis, pasinerti į stebuklingą pasakų pasaulį ir patys pasidaryti nesudėtingą žaisliuką.


Į asmeninių finansų pasaulį - vaikų literatūros ir pasakų keliais (Nuotolinė paslauga)

Į asmeninių finansų pasaulį - pasakų ir vaikų literatūros keliais Ar galima pasisemti asmeninių finansų valdymo išminties iš vaikų literatūros pasaulio? Iš populiarių, daugeliui vaikų pažįstamų pasakų, romanų ir jų veikėjų? Šiuolaikiniai vaikai mėgsta mokytis smagiai. Dar smagiau, kai aptariamą temą galima išgyventi pasitelkus žinomus pasakų personažus, jų situacijas, klausimus, veiksmus ar net įsijausti į mėgiamų herojų vaidmenis. Taigi, keliaudami pažįstamos literatūros keliais gvildensime aktualius vaikams finansinės kultūros klausimus. Padėsime Emiliui iš Lionebergos atsakyti į jam labai rūpimą klausimą – „o kaip žinoti prieš perkant, kas yra reikalinga?“. Pasižvalgysime Karlsono palėpėje ir diskutuosime, ar iš tiesų svarbu turėti tiek daug daiktų – susiesime šią temą su tvarumu. Aptarsime, ar tikrai Auksinė žuvelė gali įvykdyti visus mūsų norus ir susiesime šį klausimą su tuo, kad visų mūsų norai yra beribiai, o ištekliai ir galimybės - riboti. Keliaudami užsuksime į šios kūrinius: „Princesė ir varlius", „Veidrodėli veidrodėli", „Coliukė", „Pinokis", „Pepė Ilgakojinė" ir kt. Kiekvienoje situacijoje atrasime ir aptarsime tvarų, patikimą ir kultūringą finansinės elgsenos sprendimą.


Ar žinai, kas yra katekizmas? (nuotolinis užsiėmimas)

Ar esate vartę bent vieną katekizmą? Ar galėtumėte paaiškinti, kas tai yra? Ar katekizmuose būna iliustracijų? Kuo jis skiriasi nuo kitų religinių knygų? Katekizmas nuo pat pirmos knygos – Martyno Mažvydo „Katekizmo“ (1547) – tapo ne tik svarbiu bažnytinės literatūros žanru, bet ir vadovėliu, iš kurio mokėsi ne tik vaikai, bet ir suaugusieji abėcėlės, skiemenuoti, skaityti, rašyti. Užsiėmimo tikslas – supažindinti užsiėmimo dalyvius su katekizmu, įvairiais jo žanrais, atlikti užduočių, parengtų „Kahoot“ programa.


Režisierius Adomas Juška: Spektaklis bus apie ypač jautrų žmogų – Johanesą Eliją Alderį, apie jo santykį su meile, muzika ir mirtimi. Apie žmogų, kuris gyvena, jaučia ir galiausiai miršta be jokių kompromisų. Apie žmogų, kuris muziką geba suvokti betarpiškai, jutimiškai, o tuo pačiu jį supantį pasaulį geba priimti ir girdėti kaip muziką. Galbūt realybėje tai nėra įmanoma, tačiau aš ir noriu kurti apie tai, kas neįmanoma. Apie neįmanomą jautrumą, neįmanomą meilę. Ne veltui kūrinyje Elijas groja vargonais, o ne kitu instrumentu – vargonų paskirtis visuomet buvo religinė, dvasinė. O ir žmogaus gyvenimas, likimas kartais paklūsta labiau muzikos dėsniams. Kiekvienas žmogus savo gyvenimu, mintimis, veiksmais „groja“ tam tikrą kūrinį.
Klausimas – kiek grožio, idėjų, jausmo ir dinamikos tame kūrinyje bus. O kalbant apie teatrinę išraišką – repetuodami su aktoriais, mėginame padaryti taip, kad spektaklio pagrindas būtų ne dramaturgija, o muzika – kad pati spektaklio prigimtis – net aktorių buvimas ir veikimas scenoje – būtų iš tiesų muzikinė.

Robertas Schneideris – austrų kilmės rašytojas, rašęs apsakymus, romanus, tekstus skirtus teatrui bei poeziją. Romanas „Miego brolis“ (1992), kuriame pasakojama istorija apie muzikantą Johanesą Eliją Alderį, sulaukė tarptautinio pripažinimo, jis įtraukiamas į privalomos literatūros sąrašus moksleiviams.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


LAISVĖS ĄŽUOLAI: Lietuvos tautinio atgimimo ąžuolyno istorija (Nuotolinė paslauga)

Jei norite sužinoti, kodėl ąžuolas vadinamas ypatingu medžiu ir kaip jis susijęs su Lietuvos tautiniu atgimimu, – šis edukacinis užsiėmimas kaip tik Jums! Kviečiame į virtualų pasivaikščiojimą po daugiau nei tris dešimtmečius žaliuojantį unikalų kultūros paveldo objektą – Lietuvos tautinio atgimimo ąžuolyną. Išgirsime jo atsiradimo istoriją, sužinosime viską apie mitais ir legendomis apipintą girių karalių ĄŽUOLĄ. Kartu suvoksime, jog istorija, biologija ir net geografija gali puikiai viena kitą papildyti bei padėti mums įgyti platesnį mus supančio pasaulio vaizdinį.


Lėlių spektaklis vaikams „Mano Vilnius mano”

Du smalsūs vaikai - Aistė ir Simas - apleistame name sutinka Vilniaus metraštininką. Šis juos pakviečia į kelionę per įvairiausius Vilniaus miesto istorijos tarpsnius: nuo Gedimino sapno iki pat šių dienų. Keliaudami kartu su jais per paslapčių ir stebuklų labirintus, patirsite ne tik galybę nuotykių, bet ir didingą senojo Vilniaus dvasią, jo tragedijų skausmą ir naujojo Vilniaus užgimimo jaudulį.


Unikali interaktyvi edukacinė paroda „PALIESK LIETUVIŲ KALBĄ RANKOMIS“

Muziejaus „Lituanistikos židinio“ uždavinys yra patrauklia ir šiuolaikiška forma perteikti visuomenei naujausias kalbotyros žinias, šviesti visuomenę aktualiais kalbos vartojimo klausimais, kelti lietuvių kalbos prestižą, motyvuoti moksleivius, kaip būsimuosius kalbos tyrėjus ir puoselėtojus, propaguoti lietuvių kalbą kaip Europos daugiakalbystės bei kultūrų dialogo partnerę. Tikslai: populiarinti naujausias kalbotyros mokslo žinias; ugdyti domėjimąsi lietuvių kalba, kaip viena svarbiausių nacionalinės tapatybės ir pilietiškumo sąlygų; propaguoti Europos daugiakalbystės ir kultūrų dialogo idėjas. Čia eksponuojama daugybė kalbai svarbių dokumentų, knygų ir kalbininkų daiktų. Muziejų iš kitų išskiria unikalūs kalbos žaislai, leidžiantys kiekvienam paliesti kalbą rankomis ir pajusti jos savitumą. Kalbos žaislai suteikia vaikams galimybę patiems sužinoti, atkasti, sudėti ir atrasti kalbininkų atrinktą pačią įdomiausią informaciją apie lietuvių kalbą ir įdomius jos faktus. Žodžių iškasenų pagalba vaikai smėlyje gali atkasti seniausius lietuvių kalbos žodžius ir jų atitikmenis kitose kalbose – pasijusti kalbos archeologais. Tokiu būdu jie sužino apie kalbų ryšius ir kalbų panašumus. Įdomioji spaustuvė, kurią sudaro lietuvių kalbos abėcėlės raidės, leidžia vaikams atspausti raides ir sužinoti, kas jas sukūrė ar iš kokių kitų kalbų abėcėlių jos atkeliavo. Tarmių kaladėlės ir tarmių dėlionė – sužinoti apie tarmes, jų suskirstymą ir jų klasifikaciją, o tarmių karaokė – patiems pabandyti pakalbėti ir padainuoti tarmiškai. Ant indoeuropiečių kalbų medžio, kuris beveik siekia lubas, sutūpusios visos iš indoeuropiečių prokalbės kilusios kalbos (paukštukai). Archaizmų traukinukas, kompiuterinis kirčiavimo žaidimas, lietuvių kalbos gestų stendas, žodžių kilmės namas taip pat suteikia įdomios informacijos. Edukacinę programą veda muziejaus edukatorius.


Komandinio darbo įgūdžių dirbtuvės „Aš ir kiti“ – edukacinis užsiėmimas, kurio metu didžiausias dėmesys skiriamas „Aš“ ir „Kitas“ suvokimui per aktyvias ir žaismingas veiklas. Užsiėmimo metu ugdomo komandinio darbo įgūdžiai, atskleidžiama komandinio darbo nauda ir asmens vaidmuo dirbant komandoje. Edukacinio užsiėmimo metu skiriama aktyvi kūrybinė užduotis, kuri padeda dalyviams ne tik susipažinti su komandinio darbo pliusais, bet ir atskleidžia kultūringo bendravimo naudą, lavina bendravimo, bendradarbiavimo įgūdžius, kūrybiškumą ir sąmoningumą.


Prieš 10.000 metų nuslinkęs paskutinis ledynmetis suformavo Vilniaus kalvas ir vandenis. Gamtos apsaugotoje vietoje pirmiausia atsirado gyvenvietė, vėliau – medinė pilis, mūrinė pilis. Jos fragmentai išliko iki mūsų dienų. Pilių sienos, atlaikiusios kryžiuočių antpuolius, miestą siaubusius gaisrus ir niokojusius karus, pasakoja istoriją: Gedimino bokštas buvęs parako sandėliu, optinio telegrafo punktu, kavine… Šiandien jis yra vienas lankomiausių turistinių objektų Lietuvoje. Edukacinėje ekskursijoje keliausime laiku ir susipažinsime su Vilniaus pilių istorine raida, kitusia jų paskirtimi ir svarba sostinės bei šalies istorijai.


MUZIKOS PASLAPTYS II (Nuotolinė paslauga)

Interaktyvių susitikimų ciklas MUZIKOS PASLAPTYS II – tai unikali galimybė susitikti, pabendrauti ir susipažinti su iškiliais Lietuvos muzikais, jų atliekama muzika ir instrumentais. Susitikimų metu galima ne tik muzikuoti (taigi, susipažinti su instrumentais iš arti), bet ir žiūrėti vaizdo įrašus, praturtinti susitikimus garsiausių atlikėjų garso ir vaizdo įrašais bei pačių atlikėjų – susitikimų herojų – iškiliausiais koncertais, animaciniais filmais. Itin vertinga, kad susitikimų metu, galima sužinoti apie atlikėjų vaikystę, pamatyti jų vaikystės nuotraukas bei vaizdo įrašus. Kiekvienas atlikėjas gali plačiai pristatyti ne tik savo kelią į muziką, bet ir savo instrumentą, jo sandarą, muzikavimo ypatybes ir pan. Ypatinga projekto vertė – galimybė laisvai derinti susitikimų laiką, vietą ir temas. Pedagogai drauge su moksleiviais gali pasirinkti ar akcentuoti pažintį su iškilomis asmenybėmis, ar pasinaudoti iš arti susipažinti su visais instrumentais: styginiais orkestro instrumentais (smuikas, altas, violončelė, kontrabosas), mediniais pučiamaisiais (fleita, obojus, klarnetas, fagotas), variniais pučiamaisiais (valtorna, trimitas, trombonas, tūba), mušamaisiais, liaudies instrumentais (kanklės, birbynė), fortepijonu, vargonais, klavesinu ir pan. Interaktyvių susitikimų ciklas leidžia rinktis susitikimus ir akcentuojant epochų muziką (barokas, klasicizmas, romantizmas, šiuolaikinė muzika ir pan.), ir žanrus (simfonijos, operos, kamerinė muzika ir t.t.), ir džiazą ar lengvąją pop muziką, programinę muziką vaikams ir pan.


Batas, karūna... arba kiek kainuoja ledai Japonijoje? (nuotolinė paslauga)

Finansinės kultūros edukacija, kurios tikslas – pažintis su pasaulio valiutomis. Valiuta – tarsi šalies ambasadorius, kuris reprezentuoja savo šalį: šalies istoriją, kraštovaizdį, vertybes, kultūrą. Šiuo metu pasaulyje yra 180 skirtingų valiutų ir kiekviena jų turi savo pavadinimą, vertę, istoriją. Edukacijos metu moksleiviai sužinos intriguojančių faktų, įdomių istorijų, gaus atsakymus į tokius klausimus, dėl kurių anksčiau galbūt nesusimąstė: kas apskritai yra valiuta, kada ir kokioje šalyje ji atsirado. Kokios valiutos pasaulyje yra daugiausia? Kodėl kai kurių monetų viduryje yra skylutė? Kas yra batas ir karūna? Kokiose šalyse ir kokios valiutos banknotai gaminami iš plastiko ir kodėl? Kokia valiuta yra kosmose? Ant kokios valstybės banknotų puikuojasi Liūtas Karalius? Kodėl ant euro banknotų pavaizduoti tiltai? Keliaudami kalbėsime ir apie valiutos vertę. Ar milijonas yra daug? Kiek kainuoja džinsai, apelsinai, pienas Malaizijoje, Lietuvoje ir Japonijoje? O ką galima įsigyti už 5 eurus Lietuvoje ir kitose šalyse? Ar galima Australijoje įsigyti batus už 10 eurų? Edukacijos metu moksleiviai susipažins su meniškiausiais pasaulyje pripažintais valiutų banknotais, kuriuos kasmet renka Tarptautinė banknotų bendrija ir galės išrinkti savo klasės favoritus. Tai paskatins į valiutą pažvelgti dar kitu kampu – kaip į kūrinį, kupiną apgalvotų dizaino elementų. Edukacija praplės moksleivių pasaulėžiūrą, kultūrinės įvairovės suvokimą ir kritinį mąstymą.


Edukacijos metu patirsite Druskininkų gamtos ir žmogaus glaudų ryšį ir sužinosite XIX a. kurorto vaistininkų paslaptį – kaip naudoti gamtos išteklius sveikatinimo procedūroms.
Pagal XX a. pr. Druskininkų gydyklų receptą patys maišysite natūralius ingredientus ir pasigaminsite spalvingas aromaterapines tabletes, kurias rekomenduojama namuose naudoti kojų vonelėms - mažiems ir dideliems - sveikatinimui ir relaksacijai.


Edukacinis užsiėmimas „Kamishibai teatras“

Šiaulių miesto savivaldybės viešoji biblioteka

Tikslas – pasitelkus garsinio skaitymo ir kamishibai teatro derinį, parodyti literatūros kūrinio naudą ir reikšmę mokinio asmenybės raidai. Ugdant pradinio mokyklinio amžiaus vaikų kūrybinę saviraišką, stiprinti jų skaitymo svarbos suvokimą, formuoti teigiamą požiūrį į skaitymą, skatinti norą skaityti. Edukacinė programa sudaryta iš dviejų dalių. I dalis – pažintis su įdomiausiais Japonijos kultūriniais skirtumais; II dalis – pažintis su kamishibai teatru ir praktinis užsiėmimas. Edukaciniame užsiėmime mokiniai per trumpą pasakojimą bus supažindinami su vienos įdomiausių ir egzotiškiausių šalių išskirtine kultūra. Tikriausiai jokioje kitoje šalyje – tik Japonijoje taip susipynusios senosios tradicijos, technologijos ir istorinės aplinkybės. Antroje dalyje mokiniams pristatomas kamishibai teatras. Po trumpo aptarimo vyksta praktinis užsiėmimas – kamishibai istorijos kūrimas ir vaidinimas. Vaikai susiskirsto į grupes, išklauso vieną, pasirinktą iš siūlomų, skaitomą istoriją, ją iliustruoja ir suvaidina spektaklį kamishibai teatre savo draugams. Kiekvienas galės pasijusti pasakotoju-aktoriumi ir išbandyti savo kūrybinį potencialą.


Baroko stiliaus bruožai – sudėtingumas, įmantrumas, jausmingumas, impulsyvumas, tapybiškumas,
dinamiškumas, dramatiškumas, patetiškumas, polinkis į didybę, ansambliškumas, simboliškumas...
Ar tikrai barokas yra toks? O  gal jam būdingas piktnaudžiavimas ir nesaikingumas, kaip manė klasicizmo meistrai?
Pamatysime įvairių baroko meno kūrinių, įvertinsime ir patys nuspręsime, kas tas barokas.


Šiaulių rajono savivaldybės Vytauto Vitkausko viešoji biblioteka

"Teatralinės lėlės. Kas tai?" užsiėmimo metu vaikai susipažįsta su teatrinėmis lėlėmis, jų atsiradimo istorija, kūrybos ir gamybos būdais. Pristatoma teatrinių lėlių įvairovė: lazdelinės, marionetinės, pirštininės, šešėlinės ir kt. Parodomos lėlės, esančios bibliotekos ,,Lėlių muziejuje". Po to jie patys, padedami edukatorių, sukuria savitą personažinę lėlę: iš antrinių žaliavų, gipso tvarsčių, modelino, siūlų, audinio, popieriaus ar kt. medžiagų. Mokiniai bibliotekoje taip pat aplanko neįprastų knygų kambarį, kuriame eksponuojamos
įvairiausių dydžių, formų vaikiškos knygos ir teatrinių lėlių personažai.


Mažeikių Henriko Nagio viešoji biblioteka

Užsiėmimo vadovas supažindins vaikus su bibliotekoje veikiančiu lėlių teatru, jo veikla, lėlių rūšimis. Vyks spektaklis, kuriame dalyvaus ir bibliotekos personažas Kiškis Mažeikiškis. Vaikai galės trumpam tapti „kiškiais“, užsidedant ant galvų kepures su ausimis, kad smagiau būtų žiūrėti spektaklį. Užsiėmimo pabaigoje vaikai galės apžiūrėti, paliesti lėles, iš arti pamatyti ir pabandyti su jomis vaidinti trumpas ištraukas.


Išmaniųjų fotomagijos triukų pamokoje mokysimės kūrybiškai panaudoti telefoną fotografuojant ir redaguojant vaizdą. Padedami fotomenininkų sąjungos nario, išmėginę keletą nesudėtingų triukų, moksleiviai prasmingai ir kūrybiškai naudosis telefonu kaip rimto fotografavimo ir vaizdo redagavimo priemone. Kūrybiškumui išlaisvinti bus naudojamos priemonės pasitaikančios kasdienybėje – akiniai, flomasteriai, maišelis ir pan. Nufotografuoti vaizdai bus apdorojami telefone esančiomis programomis, kurias pasitelkus, tikimasi gauti originalius rezultatus. Užduotys bus skiriamos kiekvienam moksleiviui individualiai, prieš tai supažindinus visą grupę su pagrindiniais fotografavimo principais. Užsiėmimo pabaigoje surengiama bendra darbų peržiūra.


Dalyviai į užsiėmimą  privalo atvežti 3 kietai išvirtus
kiaušinius.
Edukacinis užsiėmimas susideda iš dviejų dalių: teorinės ir praktinės.
Teorinėje edukacinio užsiėmimo dalyje dalyviai gaus informaciją apie Velykų ištakas, senovinius  Velykų papročius ir tradicijas. Sužinos ką reiškia ant margučio vienas ar kitas simbolis, kurie augalai geriausiai tinka marginimui, kiaušinių spalvinimui. Pamatys kaip Velykų margučiai puošiami raštais, naudojant pačias įvairiausias technikas. Metodininkas  pristatys visą marginimo procesą, paaiškins kaip pasiruošti darbui ir kaip saugiai elgtis edukacijos metu. Praktinėje užsiėmimo dalyje dalyviai turės galimybę papuošti margutį seniausiu marginimo būdu – marginimas karštu vašku. Naudojant ištirpintą vašką papuoš išvirtus kiaušinius išrinktais raštais. Vašku papuoštą kiaušinį nudažys norima spalva ir pagal savo norą galės vašką nugramdyti arba nutirpinti trumpam įdėjus kiaušinį į karštą vandenį.


- Laivas paruoštas skrydžiui, - staiga nuskambėjo piloto Meneso balsas.
- Kur? - visi paklausė vienu metu.
- Į Tandadriką, - atsakė pilotas.
- O kas ta Tandadrika?
- Tandadrika – žaislų tėvynė, žaidimų planeta, - pasakė pilotas Menesas ir įlipo į kosminio laivo kabiną.
“Kelionė į Tandadriką” naujausias Vilniaus Kamerinio teatro spektaklis vaikams apie niekam nereikalingų, sulaužytų ir į sąvartyną išmestų žaislų kelionę ten, kur jie bus mylimi, reikalingi, sutaisyti ir globojami. Tačiau kelionėje patirti nuotykiai ir išmėginimai žaislus pakeičia labiau nei jie galėjo pasvajoti. O svarbiausia, kad kelionės metu, kai kas supranta esmių esmę – viskas prasideda nuo žiežirbų. Nuo žiežirbų įsiplieskia ne tik laužas po egle, bet ir draugystė.


MOKAUSI IŠ KINO edukacinės filmų peržiūros SKALVIJOS kino centre

Viešoji įstaiga "Skalvijos" kino centras

Paslaugos tikslas – pasitelkiant kiną kaip priemonę, ugdyti moksleivių kritinį mąstymą, kūrybingumą, socialinius ir komunikacinius įgūdžius, plėsti kultūrinį akiratį, stiprinti dalykines kompetencijas. Pagrindinės paslaugos veiklos – reguliarios filmų peržiūros su edukacija. Filmuose nagrinėjamos moksleiviams aktualios temos: draugystė, santykiai su šeima, bendraamžiais, moraliniai pasirinkimai, emociniai išgyvenimai, asmens tapatumas, patyčios, tolerancija ir kt. Kiekvieną seansą lydi edukacinės priemonės, edukaciniai užsiėmimai: filmo analizei (filmo kontekstas, pagrindiniai kino kalbos elementai, stilius, t. t.) skirta metodinė medžiaga pedagogams, pratybų sąsiuviniai 1–6 klasių moksleiviams. Su 7–12 klasių moksleiviais rengiamos diskusijos, susitikimai ar filmo pristatymai su kino kritikais, medijų edukatoriais, psichologais arba filmo kūrybine grupe (režisieriumi, aktoriumi, scenarijaus autoriumi, prodiuseriu). Kiekvieno seanso pradžioje vyksta 10–15 minučių filmo pristatymas. Filmai į „Mokausi iš kino“ programą atrenkami kino edukacijos specialistų įvertinus edukacinius aspektus, pasakojamos istorijos aktualumą skirtingoms amžiaus grupėms, meninį lygį, kino kalbos raišką, žanrinę įvairovę. Filmų programa yra atnaujinama, aprašymai ir detalesnė informacija pateikiama „Mokausi iš kino“ interneto svetainėje skiltyje FILMŲ PROGRAMA / PER KULTŪROS PASĄ: https://mokausiiskino.lt/filmu-programa/?tipas=kulturos_pasas . Seansai rengiami darbo dienomis, pirmoje dienos pusėje arba kitu patogiu laiku, suderinus su paslaugos organizatoriumi. Dėl filmų rekomendacijų kviečiame susisiekti nurodytu kontaktu.


Tikriausiai esi girdėjęs, kad bitininkystė – vienas seniausių amatų ir verslų Lietuvoje, o lietuviai bites nuo seno laikė šventais gyviais. Edukacija „Linkėjimai iš avilio“ vyksta Jono Basanavičiaus gimtinės sode, kur įrengta su naminėmis bitėmis, jų anatomija, gyvenimo ypatumais ir bitininkystės amatu supažindinanti lauko paroda „Iš avilio“. Užsiėmimo metu susipažinsi ne tik su bičių ir bitininkystės kelio į Lietuvą vingiais, bet ir šiandienos aktualijomis. Vaizdus lydintys paaiškinimai skatins domėtis, kelti klausimus, lyginti praeitį su dabartimi, savo pastebėjimais ir įgytomis žiniomis dalintis su kitais, atkreips dėmesį į ekologines problemas. Edukaciją užbaigsime smagia užduotimi – kursime ir išsiųsime atvirlaiškį savo šeimos nariams ar draugams, siekdami atsakyti į klausimą, kas skrenda greičiau – bitės ar linkėjimai iš Ožkabalių?

Edukacija yra saugi bičių įgėlimams alergiškiems žmonėms.


Kviečiame 9–12 klasių mokinius į unikalią edukacinę patirtį, kur menas susilieja su technologijomis! Edukacija „Kūryba su Čiurlioniu ir Baroko literatūra per skaitmenines technologijas“ suteikia galimybę tyrinėti garsaus lietuvių dailininko ir kompozitoriaus Mikalojaus Konstantino Čiurlionio kūrybą bei Baroko literatūros bruožus, naudojant šiuolaikines skaitmenines priemones.

Mokiniai kurs paveikslėlius naudodami Adobe Firefly ir dirbtinio intelekto įrankius, interpretuodami Čiurlionio meno pasaulį ir Baroko epochos poetinius motyvus. Kūrybinės užduotys skatins vaizduotę, kritinį mąstymą ir gebėjimą jungti tradicijas su moderniomis technologijomis. Tai puiki proga lavinti ne tik skaitmeninius, bet ir kūrybinius įgūdžius, pažinti kultūros paveldą ir tapti šiuolaikiniais kūrėjais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija; Skaitmeninė kompetencija


Sėkmę nešančio rašiklio lipdymas iš polimerinio molio

Rašiklis, kuris nedaro klaidų, o su juo atlikti darbai sulaukia pačių geriausių įvertinimų tai - kiekvieno mokinio svajonė. Žmogiška savybė laukti pasisekimo, tačiau kiek esame nusiteikę dirbti vardant sėkmės? Kas lemia sėkmę moksle, veiklose, kas padaro mus sėkmingais žmonėmis, o gal egzistuoja sėkmės formulė? Visus mitus apie sėkmę bandysime nagrinėti kurdami rašiklį iš unikalios medžiagos - polimerinio molio. Vaikai sukurs ne tik originalų, spalvingą, rankų darbo rašiklį, bet ir tikrą sėkmę nešantį talismaną, juk tikėjimas ir įdėtos pastangos - vieni iš sėkmę lemiančių dalykų.
Pažintis su polimeriniu moliu ir jo nepaprastomis galimybėmis, paskatins vaikus nusilipdyti įvairiausių gaminių, aksesuarų, mielų dovanų. Lipdymo veikla turi visokeriopą naudą, koncentruoja dėmesį, lavina smulkiąją motoriką, vaizduotę, gerina emocinę būseną.


Orkestro edukacinė programa ,,Linksmasis orkestro laivas"

Klaipėdos valstybinis muzikinis teatras suteikia neeilinę galimybę kultūros paso vartotojams prisiliesti prie muzikinio teatro orkestro. Edukacinėje programoje ,,Linksmasis orkestro laivas“ dalyviai išgirs geriausius ir ryškiausius klasikinės muzikos kūrinius labiausiai atskleidžiančius vandens ir jūros tematiką. Specialiai orkestro muzikos instrumentams atrinktuose kūriniuose ir jų ištraukose savo gražiausiomis spalvomis ir savybėmis suskambės smuikai, obojus, klarnetas, pučiamieji ir kt. Tokiu būdu moksleiviams bus pademonstruotos specifinės kiekvieno instrumento muzikinės galimybės, jų unikalus skambesys, skambėjimas. O teatralizuotoje edukacinėje programoje instrumento skleidžiamas garsas magiškai pavirs burlaivio gaudimu, jūros ošimu ar net ryklio riaumojimu. Sumažintas Klaipėdos valstybinio muzikinio teatro orkestras kartu su dirigentu moksleiviams atliks ir Pasakotojo, ,,Laivo kapitono“ vaidmenį. Edukacijos koordinatorė išsamiai pristatys edukacinės programos dalyviams muzikos instrumentų sandarą, jų istoriją, muzikines galimybes, paaiškins kuo vieni instrumentai skiriasi nuo kitų. Moksleiviai turės išskirtinę progą praplėsti savo kultūrinį akiratį, pagilinti savo muzikines žinias kartu su Klaipėdos valstybinio muzikinio teatro profesionalais, savo srities specialistais. Klaipėdos valstybinis muzikinis teatras jaučia didžiulę atsakomybę tam, kad jaunoji karta pamiltų muziką, pamiltų kultūrą ir tokiu būdu jau nuo ankstyvų dienų nešiotų kultūros šviesą savyje.


Paauglystė yra permainų metas. Daug pokyčių, jausmų ir klausimų, apie kuriuos nedrąsu kalbėtis. Labai svarbu suprasti, kokie pokyčiai vyksta ir neišsigąsti vykstančių permainų. Drąsiai priimsime pokyčius tada, kai turėsime pakankamai žinių. Ši edukacija - tai gidas, kuris žaismingai ir įdomiai pasakoja apie lytinio brendimo pradžią. Aptarsime, kaip keičiasi jaunuolio kūnas ir kokie vyksta su tuo susiję biologiniai procesai. Skirsime dėmesį tarpasmeninio empatiško santykio kūrimui.

Edukacijos tikslas – socialiai atsakingas ir sėkmingai funkcionuojantis tarpasmeniniuose santykiuose jaunuolis, gebantis greitai reaguoti į besikeičiančią situaciją ir kūrybiškai spręsti iškilusius sunkumus.

Edukacijos uždaviniai:
*Lavinti kūrybiškumą;
*Ugdyti kritinį mąstymą;
*Mokyti reikšti savo nuomonę ir išklausyti kitą;
*Mokyti suprasti savo psichologinę būseną ir ją valdyti;
*Supažindinti su fiziniais ir psichologiniais pokyčiais paauglystės laikotarpyje;
*Akcentuoti asmens higienos svarbą;
*Ugdyti pagarbą savo ir kito asmens atžvilgiu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Valstybės teatras. Tautą burianti muzika 9-12 kl.

Kviečiame prisėsti ant dainuojančio parko suolelio, pasinerti į saldų Miesto sodo liepų aromatą ir leistis į kelionę Valstybės teatro istorijos vingiais. Ekskursijos metu ekspozicijos erdvėje mokiniai susipažins su Valstybės teatru – itin svarbiu Lietuvos istorijos liudininku, kuriame vyko ne tik spektakliai, bet ir labai svarbūs valstybei reikalai. Papasakosime apie Valstybinę muzikos mokyklą, joje dėsčiusius bei tuo pačiu metu dainavusius valstybės teatre dainininkus, susipažinsime su ryškiausiais to laikmečio dirigentais, solistais, režisieriais ir kitomis teatre dirbusiomis asmenybėmis. Taip pat mokiniai galės "pasimatuoti" teatro kostiumus ir atminčiai įsiamžinti. Edukacinis užsiėmimas tinkamas specialiųjų ugdymo poreikių turinčioms mokinių grupėms: 1.galime priimti judėjimo negalią turinčius asmenis, nes turime keltuvą. (priimame mažesnę grupę, nei nurodyta) 2.užsiėmimas gali būti pritaikytas vaikams su proto negalia, raidos sutrikimais, vedant supaprastintą užsiėmimo variantą. Apie specialius grupės poreikius prašome informuoti užsakymo formoje.


Paribio menas - kūrybiškumo amatas Žagarėje

Įžengus į Žagarę, mokiniai bus pakviesti ne tik pažinti miestą, bet ir susijungti su jo pulsuojančiu meniniu gyvenimu, kuriame kasdienybė ir kūryba susilieja į vieną srautą. Šis maršrutas – tai ne tik kelionė per miestą, bet ir kelionė per meno filosofiją, kurioje mokiniai įsitrauks į diskusijas apie meno esmę ir jo funkciją erdvėje. Koks yra meno vaidmuo? Kada jis tampa ne tik objektu, bet ir veiksmo dalimi – performansu? Tai galimybė pasinerti į meno teorijos ir praktikos dialogą, kur erdvės, netgi apleisti pastatai, tampa meno kūrinių dalyviais, atgaivinančiais miesto kūną ir dvasią.

Šis kūrybinis maršrutas kvies mokinius pažvelgti į miesto erdves kitaip – kaip į meno projektus, kuriuose kaskart iš naujo gimsta kūrybos laisvė. Per diskusijas apie profesionalų ir alternatyvų meną mokiniai bus skatinami klausti: kuo skiriasi tradicinis menas nuo tų meno formų, kurios kyla iš žmogaus poreikio keisti ir iš naujo apibrėžti erdves? Kodėl žmonės imasi kurti apleistuose pastatuose? Kokį santykį jie kuria su miestovaizdžiu, laiku ir istorija?

Žagarė – miestas, kur festivaliai tampa jo gyvybės arterijomis. Per Žagarės vyšnių festivalį simboliai, tokie kaip kaliausės ir vyšnios, per vieną savaitę užvaldo erdves, sujungdami miestą į vientisą kūrinį. Tačiau ypatinga Žagarės dvasia ryškiausiai švyti Fringe festivalyje – vieninteliame tokio pobūdžio festivalyje Lietuvoje, kuriame atgyja apleisti pastatai, naujai persipina meno žanrai ir laisvė eksperimentuoti tampa pagrindine miesto ritmika.

Mokiniai keliaus per šias unikalias erdves ir, magnetinėse lentose aprašydami kiekvieno meno kūrinio esmę vienu raktiniu žodžiu, kurs naujas istorijas. Kiekvienas žingsnis po Žagarę taps ne tik istorijos perrašymu, bet ir kūrybiniu aktu – kiekvienas meno objektas ar instaliacija įgaus naują prasmę, sukurtą pačių mokinių.

Unikalus Žagarės paveldas slypi ir kasdienių objektų mene – Puodų namas, Keptuvių medis, Tualetų muziejus – visa tai liudija apie miesto gyventojų kūrybingumą.

Kultūros paveldas; Tarpdisciplininis menas


Brolių Grimų pasakos motyvais MEDUOLIŲ TROBELĖ (Nuotolinė paslauga)

Brolių Grimų pasakos motyvais „MEDUOLIŲ TROBELĖ“, rež. J. Borisova, energingas spektaklis, charakteringi personažai naujai papasakoja visiems žinomą istoriją apie Joniuką ir Grytutę. Instrumento pagalba kompozitoriai kuria muziką, o svajotojai, pasakų mėgėjai kuria pasakas apie sunkius išbandymus, viltį ir gėrio pergalę. Pasakų klasika, gerai žinomas Brolių Grimų pasakojimas apie Joniuką ir Grytutę, atgyja naujomis spalvomis. Pasaka – sudėtingas mechanizmas, nevalia jos keisti, tačiau atsakingai – kartais galima. Brolis ir sesuo patenka į raganos, kurios namelis pastatytas iš meduolių ir kepinių, spąstus. Tačiau žmogiški personažai pasaką pakeičia taip, kaip turbūt kiekvienas skaitydamas paslapčia norėjome. Broliai Grimai – vokiečių tautybės tautosakininkai, pasakotojai ir kalbininkai. Jau Grimų gyvenimo laikais jų pasakų rinkiniai buvo labai populiarūs, tačiau ir po jų mirties ši šlovė neišblėso. Daug kartų užaugo su jų pasakomis „Bremeno muzikantai“ , „Raudonkepurė“ ar „Snieguolė ir 7 nykštukai“ .Visų laikų ir tautų bestselerių sąrašuose kai kas „Brolių Grimų pasakas“ mini trečioje vietoje – po Šekspyro darbų ir Biblijos. Meninės raiškos priemonėmis perduodamos vertybės: teisybė, viltis, pasaka, kūrybiškumas. Spektaklis ugdys mokinių kritinį mąstymą, formuos vidinį pasaulį, emocinį intelektą ir estetikos pojūtį.


Duonos lėlių spektaklis „Potvynių šalies sakmės“

1-4 kl. moksleiviams siūlome edukacinį duonos lėlių spektaklį „Potvynių šalies sakmės“. Edukacinio pobūdžio lėlių spektaklyje vaikai matys teatrinį veiksmą pagal dvi pasakėčias ir vieną sakmę. Spektaklyje skambės kanklių pritarimu atliekamos Klaipėdos krašto dainos. Tautosakos kūrinius surinko Šilutės (Heidekrugo) dvarininkas Hugo Šojus XIX a. pab.- XX a. pr. Taip pat mokiniai sužinos apie Šilutės rajono potvynių apsemiamas vietoves.  Mokiniai betarpiškai bendraus su atlikėju jaukioje palėpėje. Vaidina projekto ir spektaklio idėjos autorė Loreta Stoliarovienė.


Ne tolių toliai nuo Dzūkijos iki Žemaitijos (literatūrinė muzikinė programa)

Literatūrinė – muzikinė kompozicija dzūkų ir žemaičių tarmėmis. Joje skamba dainų autoriaus ir atlikėjo POVILO GIRDENIO atliekamos dainos žemaitiškai, o poeto JUOZO ŽITKAUSKO skaitomi savo kūrybos eilėraščiai dzūkiškai. Programoje apstu netikėtumų, atskleidžiančių dzūkų ir žemaičių charakterių panašumus bei skirtumus.


Edukacinis užsiėmimas "2050 Baltija. Distopija ar realybė?"

Edukacinis užsiėmimas „2050 Baltija. Distopija ar realybė?“ Kokį įsivaizduoji pasaulį, vandenyną ir gyvūnus 2050-aisiais? Gamtai iškilo grėsmė. Kas kaltas? Gamtos ateitis – Tavo rankose? Į šiuos klausimus atsakymų ieškosime apsilankę laiko mašinoje „14 m3 2050 Baltijos. Distopija ar realybė?“. Čia susipažinsime su iš ateities atsikėlusiais distopiniais jūrų gyvūnais Menke Celofanus, Ruoniu Padangarus, Jūrų kiaule Naftoena Pramonida, Ežiažuve Mikroplastus Krapštukedija ir kitais, turėsime galimybę su jais pasikalbėti, išklausyti jų žinutės. Ir tada priimsime sprendimą – ar šie distopiniai susitikimai turi vilčių tapti realybe? Ar mes tikrai to norime? Šiuo edukaciniu užsiėmimu siekiame padėti ugdyti mokinių aplinkosauginį sąmoningumą ir tvarų vartojimą. Edukacijos metu bus nagrinėjama, kaip žmonės yra susiję su žemės tarša, kokie taršos būdai, bus ieškoma tvarių sprendimų keisti kasdienius įpročius. Tai padės atlikti įtraukios distopinių gyvūnų istorijos, realūs faktai, kūrybiškumą skatinančios interaktyvios grupinės užduotys ir kitos veiklos.


Kražių Motiejaus Kazimiero Sarbievijaus kultūros centras

Edukacinės programos „Žemaitiška vakaruški“ metu dalyviams pristatoma Žemaitijos regiono bei Kražių krašto tautosaka, istorija, tradicijos, kultūrinis ir kulinarinis paveldas.
Edukacinės programos pradžioje Kražių M. K. Sarbievijaus kultūros centro muziejuje vedama trumpa ekskursija, kurios metu dalyviai supažindinami su Kražių krašto istorija, iškiliomis asmenybėmis, kultūros paveldu ir miestelyje esančiais kultūros paveldo objektais. Vėliau, pasitelkus garsinį, literatūrinį scenos meną, kulinarinį paveldą vaikams pristatomas Žemaitijos regiono tautinis kostiumas, žemaitiška muzika bei Žemaitijos kulinarinis paveldas. Veiklų metu dalyviai ne tik susipažįsta su žemaitiškais šokiais, dainomis, žaidimais, bet ir aktyviai dalyvaudami veiklose išmoka juos šokti, dainuoti, žaisti, groti liaudies instrumentais žemaitiškus kūrinius, ragauja žemaitiško kastinio. Edukacinė programa ženkliai prisideda prie etnokultūros puoselėjimo bei Žemaitijos etnografinio regiono, tradicijų autentiškumo, pažinimo, išsaugojimo ir perdavimo vaikams.  Veiklų metu mokiniams skiepijamas noras pažinti savo istoriją, kultūrą ir paveldą, plečiamas jų kultūrinis akiratis, ugdomas kūrybiškumas ir saviraiška.


Lietaus garso muzikos instrumento gamyba

Tai edukacinis užsiėmimas, kurio metu vaikai bus supažindinami su lietaus garso instumento gamyba ir jo istorija. Užsiėmimo metu bus mokoma viso proceso, nuo skylučių darymo, pagaliukų tvirtinimo, kruopų pylimo ir dekoravimo. Instrumento gamybai bus naudojamos antrinės žaliavos, papasakojant apie daiktų antrinio panaudojimo naudą. Vaikai bus skatinami kūrybiškai pasižiūrėti į visą procesą ir ieškoti savo individualios išraiškos instrumento apipavidalinime,skatinama saviraiška, pokalbiai, pasitelkiami žaidimo elementai. Po užsiėmimo visi kartu grosime - šauksime lietų išbandydami savo kurtus instrumentus. Kiekvienas vaikas turės savo instrumentą, kurį galės pasiimti su savimi ir ilgai juo groti.


Edukacinis užsiėmimas skirtas 4–6 klasių moksleiviams, jo metu susipažįstama su mito, padavimo kūrimo pagrindiniais principais bei tyrinėjama, kaip ir kodėl pavadinti Kauno miesto rajonų pavadinimai. Dalyvaudami užsiėmime moksleiviai išgirsta pasakojimų apie Kauno miesto pavadinimo atsiradimą, gavę ypatingąją rolę tyrinėja ekspoziciją ir kuria bendrą klasės padavimų, mitų knygą. Knygą sudaro skirtingi mokinių kurti pasakojimai apie miesto rajonų pavadinimų kilmę, iliustracijos.


Nors daugumos mūsų šaknys kaime, vis sunkiau pažįstame jo gyvenimą ar juo labiau perprantame dėsnius pagal kuriuos jis surėdytas. Sodyba - mikropasaulis, kuriame susijungia ūkiniai bei dvasiniai gyvenimo aspektai. Ne veltui pagrindas, kuriuo remiasi tradicinė senolių architektūra, yra darnus žmogaus ir gamtos santykis, pagarba esamai aplinkai, tautinės tapatybės išsaugojimas. Edukacinio užsiėmimo metu dalyviai susipažins su senąja dzūkiška architektūra tam pasitelkiant Alytaus kraštotyros muziejuje įrengtą autentišką dzūkišką sodybą su atkurtais senaisiais trobesiais. Dėlios unikalų šiam užsiėmimui sukurtą dzūkiškos sodybos maketą, sudėlioję išsiaiškins pastatų paskirtį, senąją namų sampratą, sužinos, kaip atrodė tradicinė sodyba, kiek ir kokių joje būta trobesių.


Lietuvos gyventojų genocido ir rezistencijos tyrimo centras

Tuskulėnų aukos ir budeliai (skirta 7–12 kl., trukmė 1 val.) 1944–1947 m. Vilniaus NKGB (MGB) vidaus kalėjime mirties bausmė įvykdyta 767 asmenims, kurių palaikai buvo slapta atvežti ir užkasti Tuskulėnų dvaro teritorijoje. Šio edukacinio užsiėmimo dalyviai sužino asmenybių, neįtikusių represinėms okupantų struktūroms, gyvenimo istorijas. Supažindinama su egzekucijų organizatorių ir vykdytojų biografijomis bei Sovietų Sąjungos represinių struktūrų veikimo metodais. Remiantis istoriniais šaltiniais – autentiškomis nuotraukomis, archyviniais dokumentais – atliekamos praktinės užduotys.


Nacionalinis M. K. Čiurlionio dailės muziejus

Kas tas Prezidentas? Pagal šio lotyniško žodžio kilmę tai – žmogus, sėdintis priešakyje. Ką reiškia sėdėti valstybės priešakyje? Koks turi būti žmogus, kad galėtų reprezentuoti visą valstybę? Dailaus stoto, išsilavinęs, mokantis užsienio kalbų? Kokie buvo pirmieji mūsų Prezidentai, ar labai skyrėsi nuo dabartinių? Istoriniuose Prezidento rūmuose, kuriuose dirbo ir gyveno visi tarpukario Prezidentai, susipažinsite su šiomis unikaliomis, bet kartu labai žemiškomis asmenybėmis, pasirinkusiomis tarnystės visuomenei kelią. Interaktyvaus užsiėmimo metu moksleiviai išsiaiškins, kokie buvo mūsų valstybės pirmieji piliečiai, kuriems teko priimti ne vieną nelengvą sprendimą, įsitikins, kad asmeninės vertybinės nuostatos yra būtinos tikram lyderiui! Pasitelkiant autentiškas Prezidento rūmų erdves, muziejaus eksponatus ir kitą vaizdinę bei tekstinę medžiagą šios kultūrinės edukacijos dalyviai susipažins su Prezidento institucijos Lietuvoje istorija, trimis tarpukario Prezidentais - A. Smetona, A. Stulginskiu, K. Griniumi. Edukacinės programos uždaviniai: 1) supažindinti su prezidentų asmenybėmis bei jų politinės veiklos bruožais; 2) išanalizuoti pagrindinius 1919–1940 m. Prezidento institucijos susiformavimo ir raidos istorijos momentus; 3) supažindinti su Prezidento rūmais; 4) išsiaiškinti, kaip prezidentų asmenybės ir vertybinės nuostatos veikia valstybės gyvenimą ir politinę kultūrą; 5) skatinti edukacijos dalyvių kritinį mąstymą ir komandinį darbą atliekant pateiktas užduotis. Edukatorius klausimų-atsakymų forma pristatys Prezidento instituciją bei prezidentus, supažindins su autentiška rūmų aplinka. Vėliau mokiniai atliks interaktyvias užduotis, kurių pagalba komandinio žaidimo metu savarankiškai susipažins su tarpukario prezidentais ir jų veikla. Moksleiviai dirbdami grupėse lavins kritinį mąstymą ir socialinius įgūdžius. Komandinio žaidimo metu mokiniai drąsiai imsis iššūkio reikalaujančių užduočių ir savarankiškai ieškos kūrybinių sprendimų.


Pasvalio Mariaus Katiliškio viešoji biblioteka

Nuo seno dangaus reiškiniai žadino žmogaus vaizduotę. Kodėl užtemsta saulė? Kodėl žvaigždės krenta? Kodėl skiriasi vasaros ir žiemos nakties dangus? Kur yra visatos pakraštys? Į visus šiuos klausimus mūsų senoliai atsakė sukurdami legendas ir mitus. Legendos gyvos iki šių laikų. Edukacijos „Po žvaigždėtą dangų“ dalyviai sužinos, ar šiuolaikinis mokslas tikrai ištyrė ir atsakė į visus mūsų senolių klausimus. Edukacijų erdvėje supažindinsime vaikus su astronomija, astronominiais reiškiniais, dangaus kūnais, žvaigždynais, tyrinėsime dangaus kūnus pasitelkę interaktyvias priemones, virtualiai keliausime po visatą, suvoksime, kokio dydžio yra dangaus kūnai ir atstumai iki jų. Bus parodytos 150 kartų artinančio teleskopo galimybės: jei giedra diena, stebėsime Saulę, tolimus aplinkos objektus, papasakosime, kaip technologijos padeda stebėti dangų. Varžysimės žaisdami interaktyvioje viktorinoje. Veiklų programa bus derinama pagal vaikų amžių.


Dirbtuvės „Praktiniai scenos kalbos metodai“ paremtos nuosekliu kalbos aparato naudojimu, pozityviai veikiančio mūsų balso formavimą, praplečiančio balso diapazoną, mankštinančio visus kalbos padargus, nuo kurių priklauso mūsų kalbos artikuliacija ir balso skambumas. Dirbtuvėse naudojami pratimai didina balso diapazoną, lavina balso skambumą, lyg instrumentą sustyguoja mūsų kalbą.
Gebėjimas laisvai ir nevaržomai reikšti savo mintis kai kuriems žmonėms yra nemaža problema. Be to jaunimas gyvą bendravimą vis dažniau išmaino į veiksmą virtualioje erdvėje. Išmanių technologijų naudojimas ir pritaikymas kasdieniame gyvenime, be abejonės, teikia didžiulę naudą, tačiau kartu sumažina gyvo bendravimo laiką ir tuo pačiu galimybę gyvai ir betarpiškai reikšti savo mintis ir idėjas. Gebėjimas kokybiškai ir aiškiai artikuliuoti savo mintis tampa didele vertybė. Geriausi pasaulio lyderiai tiek moksle, tiek politikoje ar menuose nuolatos tobulina savo kalbėjimo įgūdžius. Tai – ne tik gramatika, ir taisyklingas kalbos stilius, tai – mintis ir jos materializavimo laisvė.| Greitas gyvenimo tempas, atsiribojimas nuo gyvo kontakto gali tapti problema, norint bendrauti grupėje ar kalbėti prieš auditoriją. Norint pasiekti klausytojo širdį ir mintis, pravartu žinoti, kaip tai padaryti. Dažniausiai didžiausi kritikai ir teisėjai esame patys sau, todėl laisvas kalbėjimas prasideda nuo įvairių įtampų atsikratymo, bandymo pamatyti save tarsi iš šono – kamerai filmuojant, tačiau be kritikos, ar cinizmo. Christinos Gutenkunst mokymo metodika aiškina, kaip valdyti savo balsą, tembrą ir kokią įtaką tai turi mūsų minčių raiškai. Svarbiausia - tikėjimas tuo, ką kalbi, suvokimas, žinojimas, kad gali pasitikėti savo balsu ir kūnu. O jie – visada viena.


Edukacija "Šių dienų piratai" (Nuotolinė paslauga)

Pamoka "Šių dienų piratai" skirta supažindinti su smurtu, terorizmu bei nusikalstamumu vandenynuose, aktyvaus piratavimo zonomis, pastarųjų metų piratavimo statistika, apsaugos priemonių metodais (kapitono pasakojimas ir skaidrių demonstravimas). Edukacinės programos "Pažink Rusnę ir Minijos kaimą" tikslas - žemėlapio, video įrašų pagalba supažindinti su Rusnės miestelio, Minijos kaimo achitektūros ir technikos lankomais objektais. Pažintis su Nemuno delta, Atmatos, Minijos upėmis marštutu Minija-Rusnė-Mingė (video įrašas).


Klaipėdos miesto savivaldybės Imanuelio Kanto viešoji biblioteka

Kiekvienas iš mūsų gali parašyti knygą apie save. Edukacijos metu kursime ją kitokią– kalbančią, tereikės rasti būdą ją prašnekinti. Pirmiausia akį patraukia leidinio viršelis, tad jam skiriame didžiausią dėmesį. Pasitelkdami įvairias priemones, sukuriame savąjį. Aplinka, papildomi daiktai padės atskleisti knygos turinio paslaptį, kurią skaitytojai turės įminti ir vėliau parašyti savo anotacijoje. Užsiėmimo tikslas – paskatinti vaikus kurti, parodant skirtingus saviraiškos būdus ir leidžiant atsiskleisti per knygos viršelio kūrimą, kartu įtraukiant juos į autoriaus ir skaitytojo žaidimą.


Edukacinis užsiėmimas „Vilnos kelias“ vyksta Milišiūnų avininkystės ūkyje. Dalyviai turi galimybę susipažinti su vilnos keliu nuo avies iki siūlo ir veltinio. Avys, nameliai iš vilnos veltinio, vilnos apdirbimui naudojami senoviniai prietaisai ir įrankiai, kūrybinės dirbtuvės. Dalyviai turi unikalią galimybę pamatyti senąsias saugomas lietuviškas avių veisles (Lietuvos juodgalvės(senasis genotipas) ir Lietuvos vietinės šiurkščiavilnės), palyginti jas su kitomis avių veislėmis, auginamomis ūkyje, suvokti, kuo jos vertingos, kodėl jos įtrauktos į tautinį paveldą. Parodomas filmukas, kaip kerpamos avys senuoju būdu su rankinėmis žirklėmis ir elektrine kirpimo mašinėle. Specialiai įrengtoje edukacinėje klasėje (jurtoje) supažindinama su senoviniais vilnos apdirbimui naudotais įrankiais ir prietaisais, demonstruojamas vilnos karšimas, verpimas. Programos dalyviai turi galimybę patys pabandyti karšti, verpti vilną, vynioti siūlus, pasigaminti veltinį suvenyrą ir jį parsivežti namo.
Edukacinio užsiėmimo metodai yra įvairūs, parinkti taip, kad perteikiamas turinys mokiniams nenusibostų, bet įtrauktų, kviestų klausti, kas bus po to? Tai ir teorija, ir praktika, ir demonstravimas, ir išbandymas, ir kūrybinė užduotis. Edukacijos metu keičiasi aplinkos. Prasideda gamtoje, tęsiasi konferencijoms skirtame namelyje iš vilnos veltinio, kuriame naudojamasi IT priemonėmis, baigiasi specialiai įrengtoje edukacijų klasėje, kurioje vyksta pažintis su senoviniais vilnos apdirbimui naudojamais įrankiais, praktinė veikla. Praktinei veiklai naudojamas vilnos karšinys, šiltas vanduo, ūkinis muilas, vėlimo adatos.


Edukacijos metu kiekvienas jos dalyvis bus supažindintas su fotografijos atsiradimo istorija ir vienu iš fotografijos gavimo būdų. Cianotipija — spausdinimo procesas, atrastas 1842 m. Jo rezultatas — šviesiai arba tamsiai mėlynas atspaudas. Šviesai jautri medžiaga yra užtepama ant popierinio paviršiaus. Kai popierius išdžiūsta ant viršaus dedamas negatyvas su pasirinktu Tauragės miesto atvaizdu. Eksponavimas vyksta po UV spindulių lempa. Po kelių minučių gautas atvaizdas turi būti skalaujamas vandenyje, ko1 tampa šviesiai mėlynas. Teorinėje edukacinio užsiėmimo dalyje mokiniai lygins du vaizdo tonavimo būdus su originaliu, netonuotu vaizdu, taip nuspręsdami, kokios spalvos vaizdas jiems priimtinesnis. Kiekvienas edukacijos dalyvis galės atsispausdinti po atvaizdą su Tauragės miesto istoriniais objektais. Po praktinės užsiėmimo dalies mokiniai galės aptarti gautus rezultatus ir pasidalinti įspūdžiais su draugais.


Užsiėmimas susideda iš dviejų dalių, kurios pritaikytos pagal amžiaus grupes: teorinėje dalyje, naudojant skaitmenines technologijas, moksleiviai interaktyviai susipažins/prisimins dainų ir šokių švenčių tradiciją ir simboliką, jų įtraukimo į UNESCO reprezentatyviojo žmonijos nematerialaus kultūros paveldo vertybių sąrašo reikšmę ir svarbą bei tvarumo principus – sumažink, panaudok antrą kartą, perdirbk, nekenk gamtai.
Praktinėje dalyje mokiniai susipažins su: termo spauda – ilgaamžiu spaudos uždėjimo būdu ant įvairių tekstilinių gaminių, programa, kurioje maketuojami įvairūs užrašai bei simboliai, ploteriu (pjaustykle) – įrenginiu, kuriuo išpjaustomas sumaketuotas spaudinys. Užsiėmimo metu bus akcentuojama, kad  bet kokias medžiagas reikia naudoti atsakingai, stengiantis kuo mažiau išmesti ir kuo daugiau panaudoti. Ant duotų medvilninių marškinėlių, dėliojant smulkias termo plėvelės atraižas,  moksleiviai kurs savo tautinį simbolį arba tautiniais raštais dekoruos marškinėlius, kurį prispaus termo presu. Užsiėmimo pabaigoje, linksmai ir žaismingai, apibendrinsime išmoktą medžiagą ir darbą – mokiniams pasiūlysime emocijų refleksiją. Sukurtus marškinėlius moksleiviai išsineša su savimi.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Šiuo metu įprastose mokymo programose naudojami metodai nėra pakankamai veiksmingi socialiniams ir emociniams gebėjimams ugdyti. VšĮ " Virsmo studija" pasiekė puikių rezultatų vykdydama ugdymo projektus, su kryptingai parinktomis asmenybės ukdymui skirtomis temomis, taikydama inovatyvius metodus. Programos tikslas – kūrybos procese skatinti vaikus išreikšti bei įvardinti savo mintis ir jausmus, vystyti kūrybiškumą, stiprinti savivoką ir savivertę, ugdyti bendravimo įgūdžius. Programa skirta moksleiviams, kurie nori pažinti save, suprasti savo emocijas, nori išmokti saugiai jas išreikšti, rūpi santykis su kitais. Užsiėmimų metu įvairiais kūrybiniais, neuroedukaciniais bei dailės terapijos metodais, grupiniu darbu, individualiais pokalbiais, įvairia vaizdo terapijos technika, koliažais, kūrybinių idėjų generavimu (smegenų šturmas, spontaniškas piešimas, spontaniškas rašymas, vizualizacija), laisvųjų asociacijų metodu, filosofiniu bei diskusijų metodu, dalyviai mokomi atpažinti ir suvokti savo emocijas ir jausmus (sąvimonė), išveikti savo emocijas, valdyti emocijas (savitvarda), vadovautis savo emocijomis ir jausmais, atpažinti savo ir kito asmenines ribas, pasitikėti savimi, kurti ir išlaikyti tarpusavio santykius, suprasti, kodėl vienu žmogumi galima pasitikėti, o kitu – ne, suprasti, kas yra tolerancija, pagarba ir orumas, gebėti priimti etiškus sprendimus.


„Ch. Frenkelio odos dirbtuvės. Batai mano...“

Edukacija vyksta naujai įrengtoje edukacinėje erdvėje „Odos dirbtuvėlės". Užsiėmimo pradžioje vaikams skaidrių pagalba pristatoma trumpa bato istorija su gausiomis iliustracijomis ir įdomiais faktais. Avalynės istorija – tarsi kupinas atradimų ir ieškojimų romanas. Kaip tu saugotumei kojas nuo įkaitusio dykumų smėlio? O su kokia avalyne bristumei per sniegynus? Ateik ir sužinok, kokio ilgumo bato nosis kėlė pavydą aplinkiniams ir kas pirmieji pradėjo avėti aukštakulniais. Kada atsirado pirmoji „tikra" batų pora? Tapkite dizaineriais, sukurkite naujus stilius ir pasiūlykite juos savo draugams, o gal ir miesto gyventojams... Edukacijoje supažindinama su avalynės istorija, odinių batų sandara ir siuvimo procesu. Praktinėje dalyje vaikai iš atskirų detalių, sutvirtinamų „velcro" juostelėmis (lipukais), „pasiuva" batus, sužino, kaip išmatuoti pėdą prieš pradedant darbą, pagal pasirinktą iškarpą piešia savo svajonių kurpaites.


Muzikinis etno žaidimas su profesionalia instrumentinio folkloro grupe (3-4 kl.)

Muzikinis etno žaidimas vaikams - tai keturių profesionalios instrumentinio folkloro grupės narių atliekamas koncertas su integruota muzikine edukacija vaikams. Užsiėmimo tikslas - įtraukiai ir patrauklia forma supažindinti vaikus su skirtingų laikų lietuvių instrumentine liaudies muzikos principais ir autentiškais instrumentais per žaidimą jiems suteikiant galimybę savarankiškai muzikuoti patiems.
 Koncerto dalyje skamba skirtingų Lietuvos regionų liaudies instrumentinė - vokalinė muzika atliekama autentiškais instrumentais, pristatomos jų kilmės istorijos, gamybos įdomybės. Muzikiniame pasakojime - žaidime vaikams pristatomi ir pačių vaikų išbandomi įvairūs muzikos instrumentai: kerdžiaus trimitas,  švilpos,  tošelės, bandurėliai, lūpinės armonikėlės, birbynės, tarškynės, švilpukai-molinukai, lamzdeliai, piemenukų medinės, šiaudinės birbinėlės, lamzdeliai, XVI a. ragai, rageliai, skudučiai, ragai, daudytės, ožragiai, kanklės ir kiti visame pasaulyje populiarūs instrumentai: smuikas, bandonija, cimbolai, armonika, klarnetas. Pristatomas kiekvienam Lietuvos regionui unikalus repertuaras,  muzika atliekama, regionui būdinga sudėtimi. Edukacinė etno žaidimo dalis yra vainikuojama bendra liaudies daina ir šokiu.


Edukacija skirta 4-7 klasės mokiniams Online pamokoje susipažinsime su balso aparatu, jo sandara ir veikimu. Paprastai, aiškiai ir suprantamai. Balso sveikata ir mutacija, jo stiprinimu bei ugdymu. Susipažinsime su balso tipais ir dainininko profesija. Praktinėje pamokos dalyje atliksime kvėpavimo mankštą, kuri skirta mūsų balsui stiprinti. Atpažinsime tėvelių ir savo balso tipus, sužinosime, kodėl turime tausoti mokytojos balsą ir gausime patarimų, kaip pasiruošti dainininko profesijai dar net nepradėjus dainuoti. Pamoką ves profesionali dainininkė, operos solistė Dovilė Kazonaitė


Edukacinis užsiėmimas „Visatos vaikai“ (išvažiuojamoji)

Šiaulių apskrities Povilo Višinskio viešoji biblioteka

Smalsu, kas laukia už Žemės planetos ribų? Kultūrinės edukacijos „Visatos vaikai“ metu kiekvienas dalyvis pasitelkiant 3D akinius bus akimirksniu „nuskraidintas“ į kosmosą ir patirs svaiginančią Visatos platybę! Edukacijos dalyviai sužinos, kaip keitėsi žvaigždėto dangaus tyrinėjimas, kaip žvaigždės įkvėpė menininkus kurti, kaip žmonės gyveno atsižvelgdami į dangaus kūnų judėjimą, minėjo šventes, aiškinosi kosminių kūnų įtaką žmogaus likimui. Ieškosime informacijos knygose. Gilinsime žinias apie Saulės sistemos planetas, jų išsidėstymo seką ir aiškinsimės, kodėl visa tai svarbu mums, Žemės gyventojams. Moksleiviai galės pasijusti tikrais mokslininkais, nes konstruos kosminius erdvėlaivius iš lego kaladėlių!

Po šios edukacijos kiekvienas mažasis kosmoso tyrinėtojas neabejotinai pajus, kad yra svarbi, unikali ir neatsiejama Visatos dalis.

Užsiėmimo trukmė: 50 min.
Dalyviai: 1–4 kl. moksleiviai.
Vieta: paslaugos gavėjo pasirinktoje įstaigoje


Edukacinė ekskursija "Šiurpiosios Vilniaus istorijos"

Vilniaus senamiestis pilnas paslapčių, keistenybių ir šiurpių istorijų pėdsakų. Čia kadaise siautėjo šmėklos, žvangėjo geležinės grandinės, naktimis skambėjo kraupus nelabųjų juokas. Edukacinės ekskursijos „Šiurpiosios Vilniaus istorijos“ metu aplankysime paslaptingiausias senamiesčio vietas, pakelsime paslapties šydą nuo lemtingų Vilniaus istorijos momentų, lankysime nelabųjų ir vaiduoklių pamėgtus miesto kampelius. Edukacinės ekskursijos "Šiurpiosios Vilniaus istorijos" tikslas - įdomiai, interaktyviai ir šiuolaikiškai pristatyti senąsias Vilniaus legendas ir, pasitelkus žaidimo elementus, paskatinti mokinių domėjimąsi senąja Vilniaus istorija ir kultūros paveldu.


Interaktyvus edukacinis spektaklis "Kontis ir Tvarkius" (išvažiuojamoji)

„Kontis ir Tvarkius“ – tai pasakos apie didžiulį norą būti reikalingu. Tokį norą turi ne tik žmonės, bet ir daiktai. Jie, kaip ir žmonės, nori būti laimingi, mylimi, reikalingi. Bet žmonės dažnai savo daiktais atsikrato. Kontis ir Tvarkius – du draugai, kurie padeda išmestiems žmonių daiktams gyventi toliau ir vėl jaustis laimingais. Kontis daiktus pažįsta geriau nei žmones ir jis labai nori, kad žmonės nepirktų tiek daug daiktų ir jų neskriaustų. Kontis turi ir daugiau norų, nes norų turėti yra gerai. „Končio, Tvarkiaus ir kitų šio spektaklio personažų nuotykiai leidžia vaikams suprantama kalba papasakoti apie neišnaudotas atliekų rūšiavimo galimybes. Tai pirmasis „žalias“ lėlių spektaklis vaikams, įkvepiantis rūšiuoti. Vaikai – labai imlūs ir greitai mokosi. Vaikai nebus pasyvūs spektaklio stebėtojai bet aktorių padedami bus įtraukti į veiksmą.


Orientacinis žaidimas „Dingusi architektūra“

Kviečiame dalyvauti orientaciniame žaidime Vilniaus senamiestyje. Lengva nebus: bažnyčios dingo, miestas pasikeitė, kaip jas atrasti? Tai puiki proga pajudėti ir pažinti Vilniaus senamiestį, senuosius jo vienuolynus, taip pat pademonstruoti savo išmanymą, istorijos žinias ir laimėti prizų!


Pradžios mokykla XX a. 3-4 deš. Dailyraščio pamoka

Užsiėmimas vyksta Pradžios mokyklos iš Plokščių ekspozicijoje, muziejaus etnografiniame miestelyje. Į užsiėmimą skambučiu pakviečia „mokytoja“, supažindina su šios mokyklos taisyklėmis. Atsižvelgiant į užsiėmimo dalyvių amžių, galimas šių temų aptarimas: tarpukario Lietuvos Respublikos švietimo pagrindiniai uždaviniai; pradžios mokslas, jo turinys, ugdymo bei mokymo metodai, pateikiami pradžios mokyklos kasdienio gyvenimo pavyzdžiai. Užsiėmimas baigiamas dailyraščio pratybomis, jos atliekamos plunksnakočiu su plienine plunksna ir rašalu. PASTABA: Pradžios mokykla, kurioje vedamos edukacijos, yra nešildoma, tad programa vykdoma tik šiltojo sezono metu, t. y. gegužės-rugsėjo mėn.